Ташаббускор ходимни йўқотиш – 5 та зарарли маслаҳат | Futura – ҳаммаси ахборот технологиялари, маркетинг ва стартаплар ҳақида Ташаббускор ходимни йўқотиш – 5 та зарарли маслаҳат – Futura – ҳаммаси ахборот технологиялари, маркетинг ва стартаплар ҳақида\n28 dekabr 15:14\nТашаббускор ходимни йўқотиш – 5 та зарарли маслаҳат\nКомпанияда қолиш ёки кетиш? Ушбу қарорни янги ходим биринчи уч иш кунида қабул қилади. Янги ходим ишга мослашаётганда қовун туширмаслиги учун нима қилиши керак?\nЯнги ходимлар кўпинча куч-қувватга тўла ва жуда ғайратли бўлишади. Уларга барчаси тушунарли эмас, лекин қизиқ бўлади. Яхши раҳбар бу энергияни тўғри йўналишда бошқаради, ходимга ўз вазифаларини бажаришга ва самарали ишлашга ёрдам беради. Ёмон раҳбар янги келган одамнинг ортиқча ташаббуси ҳақида шикоят қилади ва ҳар қандай тарзда (баъзан онгсиз равишда) уни камайтиришга ҳаракат қилади.\nМана, янги ходимни кучсизлантириш ва ташаббусини сўндиришни истаган раҳбарлар учун бешта ёмон маслаҳат. Хўш, у жуда фаолми?\n1. Янги келган ходимнинг мослашишига эътибор берманг\nШундай қилингки, у бу ерда узоқ қола олмаслигини тушуниб етсин. Бу турли йўллар билан амалга оширилиши мумкин. Мисол учун, унга компьютер берилмасин, илтимос қилиб бухгалтернинг компьютеридан фойданишга уриниб кўрсин. Узоқ вақт давомида унга шахсий почта қутиси яратишга имкон берманг, бошқа барча маълумотлар базалари ва бошқа ходимларга эга бўлган материаллардан фойдаланишига рухсат тегмасин. Бошқа ходимларга янги ходим келгани ҳақида хабар берманг, ўзи бошқалар билан танишиб олсин ва керакли одамларни ўзи излаб топсин.\nҲолатнинг бошқа томони: турли тадқиқотлар бўйича, ташкилотдан кетиш ёки қолиш ҳақидаги қарорни бир неча ҳафта ёки ой давомида ишлаётган бўлсада, ўзининг биринчи уч иш кунида қабул қилиб бўлади. Агар ходимингиз ишни ўзлаштириб, жамоанинг бир қисми бўлишини истасангиз, бошланғич мослашиш жараёнини кўриб чиқинг. Ходим қаерда ўтириши, қайси компьютерда ишлаши, компания ва офис тўғрисида нималарни билиши кераклиги ҳақида олдиндан белгилаб қўйинг. Дастлабки кунларда нима билан машғул бўлиши, кимга саволлар билан мурожаат қилиши, уни ким ва қандай қилиб жамоага таништириш мумкинлигини ҳал қилинг.\n2. Номаълум ва қарама-қарши вазифаларни белгиланг\nХодимнинг атрофида бетартиблик ҳосил қилинг ва унга қаршилик кўрсатишнинг барча томонларини намойиш этинг. Вазифалари кўп бўлиши керак, уларнинг барчаси муҳим ва жуда ҳам аниқ бўлмасин. Агар сизда янги ходимни имтиҳон қилиш учун вақтингиз бўлса, бир ҳафта давомида жуда осон, иккинчи ҳафтада эса жуда қийин вазифаларни топширинг. Вазифани белгилашда асло бўйсунувчининг етуклиги даражасини ҳисобга олманг!\nҲолатнинг бошқа томони: вазифани белгилаш ва бошқариш воситалари янги бошлиқлар учун ҳар қандай тренингнинг ажралмас қисмидир, бироқ SMART усулини билмаган одамлар бўлади ёки вазифаларни белгилашда (янада ёмонроқ) онгли равишда бепарволик қилишади. Бундай раҳбарлар «нимадир олиб кел, лекин нималигини билмайман» тарзида сўрашади, кейин эса норози бўлиб, қўл остидаги одамга қарайди.\nБошқача раҳбар бўлинг: мақсад «жуда аниқ» бўлмаслиги керак ва тахминий равшанлик ва мутлақ аниқлик ўртасида жуда катта фарқ бор. Қўл остингиздаги ходим учун аниқ ва ўзига хос вазифалар қўйинг, баҳолаш мезонлари ва уларни амалга ошириш учун вақт кўрсатинг ҳамда устунликларни белгилашга кўмаклашинг. Янги келганларга тажрибали ходимларга қараганда кўпроқ вақт, аниқ ва тўлиқ кўрсатмалар керак бўлиши мумкинлигини ёдингизда тутинг.\n3. Иш натижаларини сезмайсиз ва фикрингизни билдирмайсиз\nИшни бажардингми? Яхши, тушунарли. Мана сенга янги иш…\nУнинг эришган ютуқларини эътиборсиз қолдиришингиз мумкин, лекин ишидаги камчиликларни ҳисобга олиш учун ходимнинг ҳар қандай нотўғри ҳаракатига ёпишиб олишингиз мумкин. Бу ерда яна бир бошқа зарарли тамойилни кўринади: ишчини ёлғиз қолганда шахсан (ёки умуман мақтамаслик) мақтайсиз ва кўпчилик олдида ҳақорат қиласиз.\nҲолатнинг бошқа томони: унинг ишига фикр билдирмаслик, эшитмаслик янги келган одамни ишга мослаштириш ва ривожлантириш тезлигини сезиларли даражада камайтириши мумкин. Ишни объектив баҳолаш унга тушунарсиз, ҳозирда бажарилаётган ишларни тушуниб бўлмайди. Ўзининг шахсий хусусиятларига ва ўзига ишончига қараб, янги келган: «Мен барча ишни нотўғри қиляпман, ҳеч нарсани тушунмаяпман» ёки бошқа фавқулодда ҳолатга ўтиб: «Мен ҳамма нарсани мукаммал қиляпман, ўсадиган жойим йўқ» дейди.\nУ билан муносабатга киришиш учун кўплаб воситалар мавжуд (эҳтимол, бутерброд тамойили ҳақида ҳамма яхши билади: «яхши – ривожланиш ҳудуди – яхши», мулоҳазаларни мунтазам тақдим этиш, ижобий ва салбий баҳолашни мувозанатлашнинг аҳамияти). Шунинг учун ишчи, айниқса, янги келганлар учун амалга оширилган ишлар ва келажакда уни такомиллаштириш имкониятлари ҳақида ҳалол ва конструктив мулоҳазалардан кўра қимматли ҳеч нарса йўқ.\n4. Барчани бирдек руҳлантиринг\nХодимларнинг шахсий мақсадлари билан ишламанг. Сизнинг фикрингизча, ҳар кимни ҳукмронлик қилиш руҳлантирадими? Ёки фақат пул ходимни илҳомлантириши мумкинми? Ажойиб, бир омилни танлаб, барчани бир хил руҳлантиринг. Ходимнинг мақсадларига аниқлик киритишга, айниқса уларни компаниянинг мақсадлари билан боғлаш учун вақт сарфламанг.\nҲолатнинг бошқа томони: кўпчилик ёшлар учун иш фақат даромад манбаи эмас. У шунингдек, мулоқот, ўзини ўзи англаш, тан олиниши учун зарур бўлган жойдир. Кўплаб компаниялар ходимларнинг нафақат асосий эҳтиёжларини қондиради, балки ўз ходимларининг барча эҳтиёжларини имкон қадар қондиришга интилади.\nШундай қилиб, иш ўринлари таърифларида лавозим ошиш имкониятлари, дўстона жамоа, спорт заллари, чой ва ширинликлар, тиббий ёрдам, таълим олиш, малака ошириш ва бошқалар пайдо бўлади. Ушбу ходим учун нима муҳим? Яхши раҳбар буни тушунтиришига тўғри келади. Агар ходимнинг шахсий мақсадларини ташкилотнинг мақсадлари билан боғласангиз, компанияда ишлаш ўзининг мақсадларига эришиш мумкинлигини кўрсатсангиз янада яхши бўлади.\n5. Таъсирчан ва тушуниб бўлмас, кутилмаган феъл-атворга эга бўлинг\nБизнеснинг вазифаларига эмас, ўзингизнинг ҳис-туйғуларингизга кўпроқ таянинг. Шахсий муносабатлар воситасида иш муносабатларини кўриб чиқинг. Ижодкорлик учун жуда катта майдон бор ва ҳар бир лидер уни ўз йўлида ишлатиши мумкин. Мисол учун, сиз ходимнинг ғоялари ва таклифларини эътиборсиз қолдиришингиз мумкин. Ёки ундан ҳам яхшиси, уларни шикоят ёки шахсий ҳақорат сифатида қабул қилинг. Ходим учун айбдорлик туйғусини пайдо қилсангиз яхши бўлади, ана шунда уларни манипуляция қилиш осонроқ кечади.\nҲолатнинг бошқа томони: биз инсонмиз ва барчамиз ҳар хил ҳис-туйғуларни бошдан кечирамиз. Ҳатто, бу янги келган киши сизга ёқмаслиги ва ғазабланишни чақириши мумкин (худди математика фанидан кўчириб олишга имкон бермаган партадош каби). Яхши раҳбарнинг ёмони орасидаги фарқ шундаки, яхши одам ўз ҳис-туйғуларини бошқара олади, ўртага муносабатлар (ва уларнинг тушунтиришлари)ни эмас, балки бизнеснинг мақсад ва вазифаларини қўяди. Юқори позиция билан масалаларга ечим топиш, низоларни конструктив равишда ҳал қилиш, қоидалар ўрнатиш ва уларга риоя қилиш – яхши раҳбар ўз бўйсунувчиларини шунга эргаштиради.\nМақола ҳақиқий воқеаларга асосланган. Раҳбарларнинг бундай хулқ-атвори ўйлаб топилган ихтиро эмас, афсуски, кўпинча баъзи компанияларда учрайди. Бу нимага олиб келади? Ходимларнинг баъзилари мослашиб, ўша ерда қолиб кетади. Ва яна бир қисми эса, одатда, энг ташаббускор ва ғайратлилари бошқа иш жойларини қидиришади. Умид қиламизки, ушбу зарарли маслаҳатлар сизга ўзингизни яхшироқ тушунишга, етакчилик услубингизни тушунишга, фаол ва ғайратли янги иш бошлаган ходимларни сақлаб қолишга ёрдам беради.


Уйғурлар норозилиги давом этмоқда\n14 май 2021, Тошкент вақти: 15:53\n7 июл куни Шинжонда уйғурларнинг ҳукуматга қарши норозилик акциясини давом этди.\nТуркия ва Норвегиядаги Хитой элчихоналари олдида юзлаб уйғурлар ва маҳаллий халқ вакиллари норозилик намойиши ўтказдилар.\nАҚШда фаолият юритаётган Дунё Уйғур қурултойи раҳбари Робия Қодирга кўра, сешанба куни бундай норозиликлар Вашингтон, Германия, Канада, Австралия ва дунёнинг бошқа давлатларида ўтказилди.\nАйни пайтда Белгия полицияси душанба куни Ҳаагада Хитой ҳукуматига қарши намойишда қўлга олинган 39 шахс ҳозир ҳам ҳибсда сақланаётганини билдирди.\n7 июл куни Қозоғистон Ташқи ишлар вазирлиги Қозоғистон фуқароларини Шинжон Уйғур мухториятига бормасликка чақирди. Вазирлик Шинжонга бориш учун виза бериш тўхтатилганини, аммо Хитойнинг бошқа ҳудудларига визалар берилаётганини билдирди.


05:00 / 09.03.2017 1728 pdf Ўқиш режими + -\nБу сарлавҳадаги гап ихтилофчи бемазҳабларнинг ҳозирча унча тарқалмаган гапларидан бири ҳисобланади. Улар ақийда масаласида бир неча ихтилофни қўзиганлар, аммо ҳозирча бу борадаги ихтилофлари асосан ўзларининг орасида қолиб келмоқда. Аммо ашъарий ва мотурийдийлар адашганлар деган гап ўта хатарли бўлганидан ва савол келиб турганидан бу масалани ҳам ёритиб қўйишни маъқул кўрдик.\nСавол: Ассаламу алайкум. Устоз, саволимни мавзусини укиб "Сунний Акидалар" номли китобимни укисанг булмайдими, дейишингиз мумкин, лекин ушбу китобда келган маълумотлар оркали Ашъария ва Мотурудия хакида, тугриси жуда кам маълумот олдим. Асосан Имом Ашъарий ва Имом Мотурудийлар хакида маълумот бергансиз. Хозирча араб тилини мукаммал билмаганлигим сабабли Ашъарийлар ва Мотуридийлар акидасини урганиб чикишга имконим йук (Акийда китобларнинг аксари араб тилида). Шунинг учун сиздан имкон кадар, киска булса хам Ашъарий ва Мотурудийлар акийдасини тушунтириб беришингизни сурайман.\nГап шундаки Саудия Арабистони Дин ишлари вазирлиги кошидаги, имомлар ва хатиблар кенгаши (адашмасам вазирлик ва кенгаш номини тугри келтирдим) томонидан чикарилган "Усусу акийда" номли китобни шарх килиш жараёнида Ашъария ва Мотурудия АДАШГАН секта сифатида зикр килинганини эшитдим (аудио дарсни эшитиш вактида). Шунинг учун, масала акийда бобида кетаётганлиги учун, сиздан Ашъария ва Мотурудия хакида тулик маълумот сураяпман. Ашъария ва Мотурудия адашган жойлари булса нимада адашган, агар адашмаган булса хужжати кандай ва нихоят узи кайси масалаларда Ашъария ва Мотурудия адашган деб хисобланади. Илтимос, куп саволларга киска жавоб берганингиздек менинг саволимга хам киска эмас, балки туликрок жавоб кайтарсангиз. Имкон кадар мени кийнаётган саволни тугри шакклантиришга харакат килдим,агар савол тузишда камчилигим булса, умид киламанки Аллох учун камина биродарингиз хакида яхши гумонга боргайсиз. (агар бу маълумотни каердан олганимни билишни истасангиз, харакат килиб китоб номини, нашриётчини, муаллифни номини излаб-топиб аник келтириб беришим мумкин!) Жавобингизни кутаман.\nНашриёт ва муаллифни аникладим: китобнинг номи - "Усусу ал акийда"; Саудия Арабистони Дин ишлари буйича вазирлик кошидаги Имом ва хатиблар институти томонидан, "Иброхим ибн Абдулазиз ал Иброхим" фонди томонидан нашр килинган.\nЖавоб: Аслида сиз ўхшаб шикоят қиладиган ва шарт қўядиганларнинг саволларига жавоб бермайман. Аммо сиз кўтарган масала ўта муҳим бўлгани учун жавоб беришга қарор қилдим.\nМен айтмаган гапда нима учун мени айблайсиз. Ҳали ҳануз менга савол берганингиз ва мен сизга "Сунний Ақийдалар" номли китобимни ўкисанг бўлмайдими, деганим йўқ шекилли?! Савол беришнинг одоби шунақа бўладими ёки? “Сунний ақийдалар” китобида бу саволга жавоб топа олмасингиз аниқ. Чунки, у китоб бу каби масалаларни ёритиш учун ёзилган эмас.\nСаволингиз ақийда масаласига тегишли бўлгани учун бир оз муқаддима келтиришга тўғри келади.\nИмом Ғаззолий аҳли сунна ва жамоа ақийдавий мазҳабининг тарихи ҳақида сўз юритиб қуйидагиларни ёзади: «Калом бир илм бўлиб унинг мақсади аҳли суннанинг ақийдасини аҳли бидъатнинг ташвишидан муҳофаза қилиш ва қўриқлашдир. Аллоҳ таоло Ўз бандаларига Ўз пайғамбари тилида ҳақ ақийдани илқо қилди. Унда уларнинг дини ва дунёсининг салоҳи бордир. Шунингдек, унинг ҳақида Қуръон ва хабарлар нутқ қилди. Сўнгра шайтонлар ўз васвасаси ила бидъатчиларга суннатга хилоф ишларни илқо қилди. Улар ўша ишларни гапирдилар ва аҳли ҳақнинг ақийдасини бузмоқчи бўлдилар.\nБу гапларга қўшимча қилиб айтамизки, илми калом пайдо бўлган вақтга келиб, ақийдага оид масалаларга аввалги вақтларга ўхшаб фақат Қуръон ва суннатдан далил келтириш билан кифояланиш етмай қолган эди. Қарши тараф ақлий далил ҳам келтиришни талаб қилар эди.\nКалом масалалари бўйича баҳслар мусулмон оламидаги ўша вақтнинг кўзга кўринган ақийдавий мазҳаблари; аҳли сунна ва жамоа, мўътазилийлар, муржиъийлар, хаворижлар ва шийъалар ўртасида бўлган.\nКейинчалик, Аллоҳнинг каломига тегишли баҳслардан, Аллоҳнинг сифатларига, Ислом давлати бошлиғи-имомга оид масалаларга, қазо ва қадар масалаларига ва ҳатто баъзи фиқҳий масалаларга ҳам ўтган.\nВақт ўтиб турли халқ ва тоифаларнинг Исломга киришлари билан бирга уларнинг ақийда ва фикрлари ҳам кирди.\nШу билан бирга номусулмонлар томонидан Ислом ақийдаларига қарши фикрий ҳужум ва танқидлар ҳам авж ола бошлади.\nАна ўша ҳамлалардан Ислом ақийдасини ҳимоя қилиш ва уларга раддиялар қилиш учун илми калом соҳиблари ғайримусулмонлар билан тортишувларни бошладилар.\nБу ишда аҳли сунна ва жамоа уламолари ҳам, мўътазилалар ҳам ва бошқалар ҳам иштирок этдилар.\nАввал бу тортишувлар тўғри йўналишда ва бир маромда кетди. Кейинчалик эса, бошқа илм ва соҳаларда бўладигани каби турли бурилишлар ва хатолар юзага кела бошлади. Илми калом бобига бўлган бўлмаган турли туман масалалар аралашиб кетди.\nШунингдек, мутакаллимлар орасига ҳам ҳар хил шахслар аралашиб кетди. Натижада, ҳақиқий илми каломни сохтасидан, ҳақни ботилдан ажратиб олиш қийин бўлиб қолди.\nАна шундай оғир бир пайтда соф Ислом ақийдасини сақлаб қолиш учун ҳаракат қиладиган уламолар етишиб чиқдилар. Улар Қуръони Карим ва Суннат таълимотлари асосида, Пайғамбар соллаллоҳу алайҳи ва салламнинг саҳобалари услубида ақийда масалаларини ёрита бошладилар. Уларга аҳли Сунна ва жамоа номи берилди.\nКейинроқ одамларга тушунарли бўлиши учун матнларни таъвил қилишга ҳам мажбур бўлинди. Турли китоблар битилди. Аҳли Сунна ва жамоанинг ақийда бобидаги таълимотлари тўпланиб тартибга солинди. Охири келиб ақийдавий мазҳаб бўлиб шаклланди ва ўз имомларига ҳам эга бўлди.\nАҳли сунна вал жамоа исми бундан аввал ҳам бор эди. Аммо кейинроқ юқорида номлари айтиб ўтилган турли фирқаларга муқобил ўлароқ айни шу исмни ишлатила бошланди. Аҳли сунна деганда суннатга юрганларнинг йўли ва ҳадисга амал қиладиганлар деган маъноларни кўзда тутилган.\nБу борада имом ал-Ашъарий ва ал-Мотуридийлар аҳли Сунна ва жамоанинг ақийда бўйича имомлари деб тан олиндилар.\nБу икки имом Ислом оламининг икки тарафида – Ашъарий басралик, Мотуридий самарқандлик бўлса ҳам ва бир – бирлари билан кўришмаган бўлсалар ҳам бир хил ишни бир хил вақтда, бир хил тарзда адо этганлари ҳамда икковларини бирданига аҳли сунна ва жамоа мазҳабининг имоми деб эътироф қилишини бу мазҳабнинг ақийдаси доимо барча юртларда маълум ва машҳур эканига ёрқин далилдир.\nАбулҳасан Али ибн Исмоил ал-Ашъарий раҳматуллоҳи алайҳининг насаблари улуғ саҳобий Абу Мусо ал-Ашъарий розияллоҳу анҳуга бориб тақалади. У киши Бағдодда яшаб, ўша ерда 333 ҳижрий санада вафот этганлар.\nАбулҳасан Али ибн Исмоил ал-Ашъарий раҳматуллоҳи алайҳи дастлаб мўътазилийларнинг бошлиғи Абу Али Жибоийдан дарс олган ва кези келиб ўзи ҳам мўътазилийларга бош бўлган. Кейин тавба қилиб, мўзътазилийларга қарши бўлган. Уларнинг айбларини фош қилган ва аҳли Сунна ва жамоанинг имом бўлишга эришган.\nИмом Абулҳасан Али ибн Исмоил ал-Ашъарий раҳматуллоҳи алайҳи бу китобда аҳли сунна ва жамоанинг мазҳабини имом Аҳмад ибн Ҳанбалнинг қавллари асосида баён қилиб мўътазилий ва жаҳмийларга раддиялар қилган.\n2. «Рисолатун ила аҳлис сағр»\nИмом Абулҳасан Али ибн Исмоил ал-Ашъарий раҳматуллоҳи алайҳи мўътазилийларга маълум бир масалаларда раддия қилади ва ўзларини имом Аҳмад мазҳабида эканини баён қилади.\nИмом Абулҳасан Али ибн Исмоил ал-Ашъарий раҳматуллоҳи алайҳи ўзининг бу китобида аввалги уч китобидагидан бошқача йўл тутиб, ақлий далилга ҳам эътимод қилади. Шундай қилиб у киши бу китобда салаф уламолар йўлида эмас, кейинги, таъвил йўлини тутганлар изидан боради.\nАбулҳасан Али ибн Исмоил ал-Ашъарий раҳматуллоҳи алайҳининг мазҳаби ўртача ва мўътадил мазҳабдир. У киши ақийдаларга далил келтиришда ҳам нақлдан, ҳам ақлдан истифода қилган. Абулҳасан Али ибн Исмоил ал-Ашъарий раҳматуллоҳи алайҳи Қуръони Карим, ҳадиси шарифда келган Аллоҳ таолонинг, Унинг расулларининг ва охират кунининг васфларини собит қилади. Ақлий ва мантиқий далилларни ҳужжат қилиб келтиради.\nШунингдек, у киши фалсафий масалалардан ҳам фойдаланган. Чунки Абулҳасан Али ибн Исмоил ал-Ашъарий раҳматуллоҳи алайҳи мўътазилийлар, файласуфлар, қарматийлар, ботинийлар, рофизийлар ва бошқаларга раддиялар қилган. Бу ишда эса ўшаларни қаноатлантириш ва зиддиларига далилни келтириш лозимдир».\nИмом Абулҳасан Али ибн Исмоил ал-Ашъарий раҳматуллоҳи алайҳнинг ишини давом эттирувчилар кўп бўлди. Ибн Асокир, Абу Исҳоқ Исфиройиний, Абу Бакр Қаффол, Ҳофиз Журжоний, Абу Муҳаммад Табарий, Дороний, Абу Бакр Боқиллоний, Абулқосим Қушайрий, Имомул Ҳарамайни, Абу Ҳомид Ғаззолий, Фахрул Ислом Шоший, Фахриддин Розийлар шулар жумласидандир.\nИмом Абу Мансур Муҳаммад ибн Муҳаммад ибн Маҳмуд ал-Мотуридий Самарқандда туғилиб, ўсиб, таълим олиб, ижод қилиб, шу ернинг ўзида 333 ҳижрий санада вафот этган.\nУ киши ҳанафий мазҳабда бўлиб, имом Аъзамнинг шогирдлари имом Муҳаммад ибн Ҳасан раҳматуллоҳи алайҳининг икки восита ила шогирдлари бўлган. Яъни, у кишининг устозлари имом Муҳаммаднинг шогирдлари бўлган.\nИмом Абу Мансур ал-Мотуридий раҳматуллоҳи алайҳи фуқаҳолар ва муҳаддислар чақирган нарсага чақирган. У киши жуда ҳам машҳур бўлиб, Мовароуннаҳрда барча унга мурожаат қилган. Улар у кишидан фиқҳ, усули фиқҳ ва бошқа диний илмларни таълим олганлар.\nИмом Абу Мансур ал-Мотуридий раҳматуллоҳи алайҳи усул бўйича «Китобул жадал»ни ва фиқҳда «Маъохизуш шарийъа»ни таълиф қилганидан кейин шуҳрати яна ҳам ошиб кетди. Шундан кейин илми каломда шуҳрат қозониб Хуросон аҳли ушлаган мазҳаб соҳибига айланди. Имом Абу Мансур ал-Мотуридий раҳматуллоҳи алайҳининг ақийдадаги мазҳаби Абулҳасан ал-Ашъарийнинг мазҳабига тенг бўлди.\nИмом Абу Мансур ал-Мотуридий раҳматуллоҳи алайҳи ўзининг «Таъвийлоту аҳлис сунна» номли тафсирида мўътазила, хавориж, рофиза, карромий, жаҳмий, мушаббиҳа, мунажжим, фолбин ва бошқаларнинг фикрларини муноқаша қилган ва ҳаммаларига раддия берган. У киши аҳли Сунна ва жамоанинг мазҳабини қўллаб қувватлаган.\nСаъдуддин Тафтазоний, имом Тоҳавий, имом Умар Насафий, Фахрул Ислом Баздавий, Ибн Ҳумом ва бошқа уламолар ақоид илмининг мотуридия йўналишида кўзга кўринган уламолардан бўлдилар.\nБиринчиси ал-Ашъарий ҳолни нафий қилади ва шунинг учун унинг фикрича сифати зоидалар йўқ ҳисобланади. Ал-Мотуридий эса уларни собит дейди.\nИмом Абу Мансур ал-Мотуридий раҳматуллоҳи алайҳи, таквийн сифати бор, у ҳар бир махулққа шомил сифатдир, дейди. Ал-Ашъарий бу номдаги сифат йўқлигини айтади.\nБу масалани чуқур ўрганган мутахассислардан Аҳмад Амийн ўзининг «Зуҳрул Ислом» номли китобининг 4 – жузида «Мотуридий ва Ашъарий фарқли қараган масалалар ҳақида алоҳида китоблар ҳам битилган. Баъзилар уларни қирқта масалага етказган», деган. Шу билан бирга бошқа олимлар каби Аҳмад Амийн ҳам мазкур масалалардаги фарқланишни хилоф деб бўлмаслигини таъкидлаб «Менимча, уларнинг орасидаги хилоф лафзий бўлган, холос», дейди.\nИмом Мотуридий ҳанафий ва имом Ашъарий шофеъий бўлганлари учун баъзи масалаларда ўз мазҳаблари тушунчаларидан келиб чиқиб фикр юритган бўлишлари табиий. Мисол келтирайлик.\nИймоннинг зиёда ёки ноқис бўлиши.\nАшъарийлар иймон зиёда ва ноқис бўлади, дейдилар. Мотуридийлар иймон зиёда ва ноқис бўлмайди, дейдилар.\n1. «Вақтики, уларга У зотнинг оятлари тиловат қилинса, иймонларини зиёда қилур», (Анфол: 2).\n2. «Аллоҳ ҳидоятга юрганларнинг ҳидоятини зиёда қилур», (Марям: 76).\n3. «Иймон келтирганлар иймони зиёда бўлур», (Муддассир: 31).\n4. «Иймонларига иймон зиёда бўлиши учун», (Фатҳ: 4).\n5. «Бас иймонларини зиёда қилди. Улар, Аллоҳ бизга кифоя қилур. У қандоқ ҳам яхши вакил, дедилар», (Оли Имрон: 173).\n6. «Вақтики, бир сура нозил қилинса, улардан баъзилари: «Бу сизлардан қай бирингизнинг иймонини зиёда қилди?» дерлар. Бас у иймон келтирганларнинг иймонини зиёда қилди», (Тавба: 124).\nҚазо ва қадарнинг таърифи.\nМотуридийлар қазо ва қадар лафзларини ўрнини алмаштирадилар.\nИмом Абулҳасан ал-Ашъарий ва имом Абу Мансур ал-Мотуридийлар Аҳли сунна вал жамоа мазҳабининг икки тенг ҳуқуқли ақийдавий мазҳаб имомларидир.\nАҳли сунна вал жамоа мазҳаби мусулмонлар жумҳурининг асл ақийдавий мазҳаби ўлароқ юқорида зикр қилинган ва улардан бошқа турли фирқаларга муқобил бўлган бу мазҳаб асрлар оша мўмин-мусулмонларнинг ақийдавий мазҳаби ўлароқ тан олиниб келмоқда.\n- Сиз саволингизда «Ҳозирча араб тилини мукаммал билмаганлигим сабабли Ашъарийлар ва Мотуридийлар ақийдасини ўрганиб чиқишга имконим йўқ», дебсиз, мен эса, араб тилини билмасангиз ҳам бу ишни қилиш имконингиз бор дейман. Чунки, сиз айтган тараф ва китобдан бошқа мусулмонларнинг барчаси ва ақийда китобларининг ҳаммаси, жумладан, сиз айтиб ўтган “Сунний ақийдалар” китоби ҳам “Аҳли Сунна вал жамоа” мазҳаби, яъни, Мотуридий ёки Ашҳарий мазҳабидадирлар.\nФақатгина сиз айтган юртдаги баъзи одамлар, ташкилот ва китоблар ҳамда уларга боғлиқ шахс ва тарафларгина яқиндан бошлаб бошқача фикрга ўтиб олганлар. Шунинг учун, Мотуридий ёки Ашҳарий мазҳаблари нима учун адашган экани ҳақида улардангина сўрашингиз мумкин. Улар нафақат Мотуридий ёки Ашҳарий мазҳабларини, балки ўзларидан бошқа барча мусулмонларни адашган деб даъво қилишади. Аммо Аҳли сунна ва жамоа ақийдавий базҳаби уламолар уларнинг ҳар бир гапларига узил – кесил жавобларни беришган.\nСиз билан биз эса, ақийда бобидаги мазҳабимизни яхши билишимиз ва ундаги таҳлимотларни ихлос билан ўрганишимиз ҳамда турли бузғунчиларнинг гапларига учмаслигимиз керак.\n05:00 / 02.02.2015 1606\n1485 05:00 / 09.03.2017\n1240 05:00 / 09.03.2017\n1885 05:00 / 13.03.2017\n2965 16:35 / 04.01.2018


Gallup маркази хулосаларини эълон қилган сўров постсовет ҳудудидаги 2010-2012 йиллар оралиғида муҳожиратдаги меҳнатдан қисқа таътилга чиқиб¸ уйларига қайтган мигрант ишчилар ўртасида ўтказилди.\nКейинги 10 йил давомида муҳожирликда ишлаган респондентлардан 61 фоизи муҳожиратда топилган пул ўзи ва оиласи иқтисодий аҳволини яхшилаганини билдирган бўлса¸ 33 фоизи муҳожиратга чиқишдан аҳволида ўзгариш бўлмаганини¸ 4 фоизи эса¸ ўзи ва оиласининг иқтисодий вазияти муҳожиратга чиққач¸ янада ëмонлашганини билдирган.\nСўралганларнинг ярмидан камроғи (48 фоизи) муҳожиратга чиқиб ишлаш ортидан ўз профессионал малакаси ошганини¸ 31 фоизи эса¸ хорижда ишлаб¸ орттирилган тажриба¸ ўз ватанига қайтгач¸ яхшироқ тўланадиган иш топишга ëрдам берганини билдирган.\nСўралганлардан фақат ҳар учтадан биттасигина¸ муҳожиратда ҳам ўзи ўқиган касб бўйича ишлаëтганини билдирган.\nЎзбекистонлик 45 яшар Акмалжон¸ Россияда ишлаш учун 90-йиллар бошида чиқиб кетганича¸ ватанга қайтмаган. Қарийб 20 йиллик муҳожират орқасидан мен ўзим ва оиламни бугун иқтисодий жиҳатдан ўрта қатламга олиб чиқишга муваффақ бўлдим¸ дейди Озодлик билан суҳбатда бу муҳожир:\n- 19 йилдан бери Россия қурилишларида ишлаб мен бой бўлиб кетдим¸ десам ëлғон бўладику¸ лекин ўзимга тўқман¸ дейишим мумкин. Шахсий уйим¸ машинам¸ жамғариб қўйган маблағим бор¸ Худога шукур. Ўзбекистонда қолиб ишласам¸ бунчалик бўла олмас эдим¸ буниси аниқ. Муҳожиратдаги иш орқасидан¸ яшашим ўртача¸ дейди Россия қурилишларидан бирида прораблик қилаëтган Акмалжон.\nОзодлик суҳбатлашган Россиядаги яна бир ўзбекистонлик муҳожир¸ асл касбига кўра муҳандис. Аммо муҳандислик қилиб топган ойлигим¸ оиламни танг ҳолга солиб қўйгач¸ мен ҳам Россияга иш излаб келишга мажбур бўлдим¸ дейди бу суҳбатдош:\n- Менинг келганимга кўп бўлмади¸ энди бир йилдан ошди. Бу ерда касбим бўйича ишлаëтганим йўқ. Бу бир йил давомида менинг оиламга катта даромад келди¸ деб айтолмайман¸ лекин Россияда ишлаб топаëтган пул оиламнинг иқтисодий аҳволини яхшилашга кўмак қилди¸ деб айтса бўлади. Мен¸ албатта¸ Россия фуқароларига нисбатан камроқ иш ҳақи олишим мумкин¸ лекин бу жуда кам дегани эмас. Ўзимиздаги иш ҳақларига нисбатан бу мени қониқтиради. Бу ерда бир йилда топганимни ўзимида 5-6 йилда ҳам топа олмасдим¸ дейди муҳандислик касбини қўйиб Россия қурилишларида ишлаëтган бу суҳбатдош.\nКейинги йилларда постсовет ҳудудлари¸ хусусан Ўзбекистонда ҳам хотин-қизларнинг меҳнат муҳожиратига оммавий тарзда кетиш жараëни бошланган ва Gallup сўровида қатнашган аëлларга кўра¸ муҳожиратда ишлаш улар иқтисодий ҳаëтига эркакларникидан кўра камроқ даромад келтирган.\nСўровдан аëн бўлишича¸ меҳнат муҳожирининг ишлаб топган пулини нималарга сарфлаëтгани¸ улар ва оиласи иқтисодий турмушида жиддий яхшиланиш бўлмаëтганини изоҳловчи асосий омилдир.\nСўралганларнинг 63 фоизи¸ муҳожиратда ишлаб¸ оиласига юбораëтган маблағнинг деярли ҳаммаси озиқ-овқат ва кийим-кечак каби энг зарурий нарсаларга сарфланаëтганини айтган. Респондентлар орасида топган пулимни болаларимни ўқитишга сарфлаяпман¸ дегани атиги 2 фоизни¸ ватанимда янги бизнес очишга сарфладим¸ дегани 3 фоизни¸ ишлатмай¸ жамлаб қўйдим дегани ҳам¸ 3 фоизни ташкил қилган.\nПостсовет давлатлари¸ хусусан¸ Ўзбекистондаги иқтисодий-ижтимоий вазиятни барқарорликда ушлаш миллионлаб иш кучининг муҳожиратда ишлаб¸ ватанда қолган оиласига пул юборишига қарам бўлиб қолган. Бундай шароитда¸ бу давлат ҳукуматлари муҳожиратга чиқишга мажбур қолаëтган бу иш кучининг керагича малака орттириб¸ бораëтган юрти тилини ўрганишига ëрдам берса¸ уларнинг ўз ватани иқтисодига қўшаëтган ҳиссаси янада ортган бўларди¸ дейилади сўров якунида.\nЎз фуқароларининг хорижга чиқиб¸ юқори малака ва билим талаб қиладиган ишларда ишлаб¸ ҳам яхшироқ даромад¸ ҳам яхшироқ тажриба орттиришига ëрдам берган ҳукуматлар¸ бу муҳожирлар ватанига қайтгач¸ юқори тажрибали кадрларга эга бўлади.\nҚолаверса¸ ҳукуматлар ўз фуқароларининг муҳожиратда ишлаб топган даромадларини ўз ватани иқтисоди ва келажаги учун сармоя сифатида ëтқизишларига ҳам имкон ва эркинликлар бериши лозим¸ дейилади Gallup макази эълон қилган сўровнинг хулоса қисмида.


Kutubxona - Turobjon Maqsudov. Qaytmas toʻlqinlar (hikoya) / Kiril\nSiz shu sahifadasiz: Turobjon Maqsudov. Qaytmas toʻlqinlar (hikoya) / Kiril\nМуаллиф Туробжон Мақсудов\nАсар номи Қайтмас тўлқинлар (ҳикоя)\n- Туробжон Мақсудов\nҚайтмас тўлқинлар (ҳикоя)\n— Саодат... — деган товуш келди. Чўчиб тушдим. Опам ирғиб туриб, «Ҳув-в!», деб юборса бўладими! Кейин ўзиям сезди шекилли, қўли билан оғзини бекитиб олди. Мен опамнинг олдига югурдим. Икки кўзим унда, қўрқув ва ачиниш билан оғзининг қийшайишини кутиб турибман. «Ҳозир... ҳозир... йўқ, қийшаймаяпти». Бир пайт деворимиз олдида новча, дўпписини пешонасига бостириб кийган одам пайдо бўлиб қолибди!\n— Йўқ... акамламас! — деб у билан кўришмадим,\nАям жавобимни ҳам кутмай, косовни ташлаб, сўри тарафга жадал юриб кетди. Назаримда қизиқ бир воқеа содир бўладигандек туюлдию мен ҳам ўша томонга шошилдим. Олдинма-кетин сўри олдига етиб борганимизда улар ҳали ҳам ўтиришган экан. «Бегона одам» аямни кўриб саросимага тушиб қолди: ўрнидан ирғиб туриб деворга тирмашган эди, ушлаган кесаги кўчиб, наъматакнинг устига қулаб тушди; жонҳолатда ўрнидан турди-да, яна деворга тирмашиб, нариги томонга сакраб тушди. Унинг наъматаклар орасига йиқилганини кўриб юрагим ачишди: «Ҳамма ёғига тикан кириб кетгандир...» Аям ранг-қути ўчиб ўтирган опамнинг юзига бир тарсаки туширди-да:\nКечқурун. Тўлин ой атрофни шундай ёритадики, чироқ ёқишга ҳожат ҳам қолмайди. Бизнинг кундалик ишларимиз бошланади: Саодат опам аямга қарашади, Зуҳра опам супага шолча ва кўрпачалар тўшайди, Умри опам билан мен ҳовлига сув сепамиз; Лолача бўлса, инжиқлик қилиб, аямнинг орқасидан эргашиб юради. Яна сигир соғиш, молларга ўт солиш... Бу ишлар тугаганда, отга икки боғ ўт ортиб дадам даладан қайтади. У ювиниб бўлгач, қизғиш мўйловини, бароқ қошларини силаб-сийпаб, супага ҳаммадан аввал чиқиб ўтиради. Кўпинча, худди шу вақтда қўшнимизнинг қизи Нозик опа қўшни товоқ кўтариб чиқади. Дадам Нозик опани кўриши билан кулиб-кулиб байт айта бошлайди:\n... Мана, косалар бирин-кетин бўшаб, дастурхонга фотиҳа ўқилди. Дадам сочиқ билан оғзини артди, кекириб: «Худога шукур», деб қўйди. У мўйловини силаб, ёстиққа ёнбошлади-да, менга шўх назар ташлаб:\n— Ҳм... яна нима бўлди, қизлар? — деб сўради дадам опаларимдан. Мен аямга қарадим: «Ҳозир кундузги воқеани айтса керак». Негадир, аям хотиржам, бепарво, гапиргиси келмагандек ўтирарди. У катта опамга юзланиб:\n— Опа-чи, опа! Бугун кишилар сизни тўй қилишди...\nОпам жудаям хурсанд бўлиб кетади, мени бағрига босиб эркалайди, деб ўйлаган эдим, у эса худди бир нарсадан чўчигандек бирпас жим қолди-да, мени бағридан бўшатиб, уйга қараб юрди: ҳовлига кираётиб бирдан ўкириб юборди. Сумкасини супага отиб, йиғлаганча кичик уйга кириб кетди. Мен тамоман ҳайратга тушиб қолдим, опамнинг сумкасини кўтариб, эшик олдига келдим-у, ичкарига киришга юрагим бетламади. Шу пайт уйдан аям чиқиб қолди, унинг ҳам кўзлари ёш... Мени кўрдию тарс этиб бетимга шапати урди. Бусиз ҳам биров бир оғиз қаттиқ гапирса, «Дод», деб юборгудек бўлиб турган эдим, аямнинг тарсакиси жуда оғир ботди, хўрлигим келиб, «шайтонлаб» йиғладим. «Суюнчи» ўрнига шапалоқ еганим алам қилар, ноҳақ ургани учун кўз ёшларим билан аямнинг раҳмини келтирмоқчи бўлар эдим. Агар шу тобда аям мени бағрига босиб: «Бўлди, қўзичоғим! Мен сени билмасдан уриб юборибман!», деса, йиғини дарҳол бас қилган бўлардим. Лекин аям менинг кўз ёшларимга парво қилмай, паришон ҳолда уйга кириб кетди.\nБиздан олдинги партада Озод ва Мусулмон деган болалар ўтиришарди. Улар биздан бир ёш кичик бўлгани учун муаллим қайтариб юбормоқчи бўлди. Лекин иккаласи ҳам шундай бақириб йиғлаб бердики, оқибатда муаллим фикридан қайтди...\n...Шу куни мен уйимизга беҳад қувонч билан қайтдим. Ҳамма нарса менга яхши туюларди. Ҳамма нарса!..\nСаодат опамни янада яхши кўриб қолдим. У ҳар куни кечқурун дарс тайёрлашимга ёрдамлашар, билмаган рақаму ҳарфларимни қунт билан ўргатарди. Опам билан дарс тайёрлаш мен учун жуда мароқли эди, чунки у муаллимимизга ўхшаб мулойимлик билан эринмай тушунтирарди. Зуҳра ва Умри опаларим бўлса, «Э, шуни ҳам билмайди», деб аччиғимни чиқаришарди. Шунинг учун сира ҳам уларнинг олдида дарс тайёрламасдим. Умри опам гапирса майлику-я, лекин Зуҳра опам аввал ўзига боқса бўларди. У яхши ўқимагани учун бир йил синфда қолиб, ўзидан бир ёш кичкина Умри опам билан ўқир, дарс тайёрлашдан кўра рўмолча, тўр тўқишга кўпроқ қизиқар эди. Умри опам жуда чиройли ёзарди, масалаларни ҳам қийналмасдан ечарди. Зуҳра опам доим унга: «Ишлаган масалангни кўчириб олай, жон синглим, кейин нима десанг қиламан», деб ёлвориб юрарди. Шунда Умри опам: «Йўқ, аввал молнинг тагини тозаланг, қўйларга ўт ўриб солинг, ҳовлини супуринг, сўнг кўчиртираман», деб дафтарини ўзи билан олиб аямга қарашгани кетарди. Зуҳра опам апил-тапил ҳамма ишни бажариб борганда, Умри опам кулиб: «Бари бир, муаллим ўзингиз ишламаганингизни билади», деб қўярди.\n... Оқ илон, оппоқ илон,\n— Уҳ... Туҳфа, худди юрагимнинг бир томони ўпирилиб кетаётгандек!.. — деди.\nОёғи шамдек қотади, ёр-ёра-ёрингман...\nБир маҳал бояги остонада туриб олган йигитнинг: «Қани, йигитлар, менга қара-ю, ҳа-ҳа-а...» — деган ҳайқириғи эшитилди, тўп кўча томонга қараб силжиб кета бошлади. ...Анчадан сўнг бизнинг қишлоқ йигитлари бўшашганча қайтиб келдилар. Улар яхши бирлашиб тортишмагани учун бир-бирларини койишиб, биттаси юлқиб олган бир парча пояндозни: «Тумор қиламиз», дея бўлиб олишди.\nЙиғидан бўшашиб, чарчаб, опамнинг қучоғида ухлаб қолибман...\nҚатта уйга кирдим, кечагина ясоғлик бу уйда бугун ҳеч нарса йўқ эди. Кичик уйдаги сим каравотда эса дадам ухлаб ётарди. Уйда бошқа ҳеч ким йўқ! Ҳовлида ҳам... Ошхонада ҳам... Ҳаммаёқ ҳувиллаб қолган эди! Ҳамма, ҳамма, ҳатто опам ҳам мени алдаб кетган эди. Бу мен учун чидаб бўлмас хўрлик эди!!! Супага ўтириб эзилиб-эзилиб унсиз йиғладим. Йиғлаган сари йиғлагим келар, кўз ёшларимни сира ҳам тўхтата олмас эдим...\nОрадан ўн йил ўтди. Маъсум болалик ортда қолди. Гоҳ у сўқмоққа, гоҳ бу сўқмоққа бурилиб, ўсмирликнинг нотекис йўлларини босиб ўтиб, катталар дардига шерик бўлиб қолдим. Энди эса ортимга қарар эканман, ўша тотли хотиралар юрагимни севинчга тўлдиради; беихтиёр болалик чоғларимга қайтгим келади: супада бўладиган қизиқ гурунгларимизни, мурғак онгим билан опамнинг дилига озор берганларимни, мажлис куни «Тановар»га ўйнаган қизни, опамни унаштиришгандаги ҳангомаларни шундай ҳузур қилиб эслайманки... Буларнинг ҳаммаси умрим дарёсининг қайтмас тўлқинлари...\nБутун танамдан ловиллаб «иситма» чиқиб кетди, ер чизиб қолдим...\n"http://www.kutubxona.com/wiki/index.php?title=Turobjon_Maqsudov._Qaytmas_toʻlqinlar_(hikoya)_/_Kiril&oldid=6879" dan olindi


Европа иттифоқи Ўзбекистонга 11 миллион евро ажратди - Review.uz\nЕИ томондан ажратилган 11 млн евро аграр секторда озиқ-овқат ишлаб чиқаришни такомиллаштириш учун сарфланади.\nЕвропа Иттифоқи қишлоқ хўжалиги жабҳаси, хусусан, аграр секторда озиқ-овқат ишлаб чиқаришни такомиллаштириш учун Ўзбекистонга 11 миллион евро ажратди.\nБу ҳақда Европа Иттифоқининг Ўзбекистондаги делегацияси матбуот хизмати маълум қилди.\nБу 2020 йил 1-чорагидан буён ажратилган учинчи молиявий кўмак саналади. Шу тариқа ЕИ томонидан ажратилган грант миқдори 32 миллион еврога етди.\nЎтган йили қишлоқ жойларда яшовчи эҳтиёжманд тоифанинг яшаш кўрсаткичини ошириш ҳамда соҳа бўйича ҳукумат ислоҳотларини қўллаб-қувватлашга қаратилган грант кўмагини ажратиш жараёни COVID-19 пандемияси сабаб тезлаштирилган эди.\nЯнги лойиҳа ЕИ ҳамда унга аъзо давлатлар томонидан фермерлар, агрокорхоналар ҳамда илмий доираларга кўмак мақсадида амалга оширилаётган бошқа лойиҳаларнинг мантиқий давоми саналади.\n“Қишлоқ хўжалиги, озиқ-овқат ва тўқимачилик каби соҳаларда бандликни таъминлаш имконияти юқори. Бу нафақат муносиб иш ўринлари яратиш ва хотин-қизлар ҳамда ёшларнинг пул топиши учун барқарор имкониятларни пайдо қилиш жиҳатидан, балки озиқ-овқат хавфсизлигини таъминлаш ҳамда масъулиятни ҳис этадиган озиқ-овқат тизимини вужудга келтириш жиҳатидан ҳам муҳимдир. ЕИ аввалгидек ҳукуматнинг иқлим ўзгаришларини инобатга олган ҳолда яшил ва барқарор қишлоқ хўжалиги секторини ривожлантиришга қаратилган ислоҳотларини қўллаб-қувватлашга интилмоқда”, – дейди ЕИнинг Ўзбекистондаги элчиси Шарлотт Адриан хоним.\nШарлотт Адриан хоним айни чоғда, аграр жабҳада асосий ишлаб чиқарувчилардан саналган кичик фермерларнинг бозорга чиқиши ҳамда рақобат талабларига мувофиқ фаолият юритишига алоҳида эътибор қаратиш кераклигини таъкидлаган.\nАввалроқ Ўзбекистонга ЕИнинг савдо соҳасидаги преференциялар тизимидан (GSP+) кенгайтарилган тартибда фойдаланиш ҳуқуқи берилган эди. Мазкур тизимдан тўғри ва самарали фойдаланиш орқали қишлоқ хўжалиги маҳсулотлари ишлаб чиқарувчилар ЕИга божсиз экспорт қилиш имконига эга бўлиши мумкин.\nЕИ томонидан Ўзбекистон бюджетига ажратилаётган грант мамлакат ҳукумати билан битимга асосланади. Бундан кўзланган мақсад Ўзбекистоннинг 2020-2030 йилларга мўлжалланган агросаноат тизимини ривожлантириш стратегиясида белгиланган вазифаларни амалга оширишга, пировардида эса молия, бюджет тизими бошқарувида шаффофликка эришишга, макроиқтисодий барқарорликни таъминлашга кўмаклашишдан иборатдир.\nҚайд этилишича, ЕИ томонидан дунё миқёсида грант маблағлари ажратилишида демократиянинг тамал қадриятлари, қонун устуворлиги ва инсон ҳуқуқларига садоқат ва эҳтиром инобатга олинади.\nТаъкидланишича, ЕИ Ўзбекистон ҳукумати, хусусан, қишлоқ хўжалиги ва молия вазирликлари, шунингдек, агросаноат секторидаги бошқа идоралар билан стратегик ҳамкорликни қадрлайди ва келгусида қишлоқ жойларда яшаш даражасини ошириш, агроозиқ-овқат секторида экологик тоза ва «ақлли» лойиҳаларни амалга татбиқ этишга доир янги ташаббусларни таклиф этади.


Гидрометеорология хизмати маркази 29 май - 1 июнь кунлари учун об-ҳаво маълумотини эълон қилди.\nҚорақалпоғистон Республикаси ва Хоразм вилоятида ҳаво ўзгариб туради, 29 майда баъзи жойларда бироз қисқа муддатли ёмғир ёғиши, момақалдироқ бўлиши мумкин. 30–31 майда баъзи жойларда ёмғир ёғиши, момақалдироқ бўлиши мумкин. 1 июнда ёғингарчилик кутилмайди. Ғарбий шамол йўналишини ўзгартириб, шарқдан 7–12 м/с тезликда эсади, 29 майда баъзи жойларда 15–20 м/с гача кучайиши мумкин. Ҳарорат 29 майда кечаси 15–20 даража илиқ, кундузи 30–35 даража иссиқ; 30 майда кечаси 15–20 даража илиқ, кундузи 22–27 даража иссиқ; 31 май-1 июнда кечаси 13–18 даража илиқ, кундузи 25–30 даража иссиқ бўлади.\nБухоро ва Навоий вилоятида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7–12 м/с тезликда эсади, 30–31 майда баъзи жойларда 15–20 м/с гача кучайиши мумкин. Ҳарорат кечаси 29–30 майда 17–22 даража, 31 май-1 июнда 15–20 даража илиқ, кундузи 29 майда 34–39 даража бўлади, 30 май-1 июнда 28–33 даража иссиққача аста-секин пасаяди.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7–12 м/с тезликда эсади, 30–31 майда баъзи жойларда 15–20 м/с гача кучайиши мумкин. Ҳарорат кечаси 15–20 даража илиқ, кундузи 29–31 майда 31–36 даража, 1 июнда 28–33 даража иссиқ бўлади.\nҚашқадарё ва Сурхондарё вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7–12 м/с тезликда эсади, 31 майда баъзи жойларда 15–20 м/с гача кучайиши мумкин. Ҳарорат кечаси 17–22 даража илиқ, кундузи 29–30 майда 34–39 даража бўлади, 31 май-1 июнда 30–35 даража иссиққача пасаяди.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7–12 м/с тезлик-да эсади. Ҳарорат 29 майда кечаси 12–17 даража илиқ, кундузи 31–36 даража иссиқ, 30 май-1 июнда кечаси 15–20 даража илиқ, кундузи 31–36 даража иссиқ бўлади.\nРеспубликанинг тоғли ҳудудларида ҳаво ўзгариб туради, 29–31 майда ёғингарчилик кутилмайди. 31 май-1 июнда баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7–12 м/с тезликда эсади. Ҳарорат кечаси 7–12 даража илиқ, кундузи 29–31 майда 20–25 даража иссиқ, 1 июнда 17–22 даража илиқ бўлади.\n10:40 Дам олиш кунлари қандай об-ҳаво кутиляпти?\n17:07 Ўзбекистонда ҳафта давомида қандай об-ҳаво кузатилади?


Швеция қирғоқлари яқинида сув остида 500 йил яхши сақланган ёғоч маҳлуқ боши топилди\n17:09 / 12.08.2015 2314\nШвециянинг Роннеби шаҳри яқинида 500 йиллар муқаддам чўкиб кетган данияликлар кемасининг тумшуқ қисмини безаб турган ёғоч маҳлуқ боши топилди, дея хабар тарқатди The Local нашри.\nАфсонавий маҳлуқ боши кўринишидаги топилма ёғочдан ишланган бўлиб, оғирлиги 300 килограммдан зиёдроқ. Ёғоч топилма июнь ойида аниқланган бўлса ҳам, уни эндигина сув юзасида кўтариб чиқаришнинг уддасидан чиқилди.\nМутахассисларнинг тасдиқлашича, Дания ҳудудини 1481–1513 йилларда бошқарган қирол Ханс даврида «Грибхунден» деб номланган данияликлар кемаларининг тумшуқ қисмини жониворлар боши билан безаш анъанаси мавжуд бўлган. Кема эса бортида келиб чиққан тасодифий ёнғин туфайли чўкиб кетган. Ёғоч бош сув остида 500 йилдан зиёд вақт турган бўлса ҳам, унга ҳеч қандай зиён етмаган.\nТопилмадаги ортиқча туз қатламлари олиб ташлангач, бош Блекинг провинцияси музейига тақдим этилади.


Ҳиндистон ва Покистон иккига бўлиниб қолган Кашмирни бир-бири билан боғлайдиган давлатлараро автобус қатновини қайта йўлга қўйди\n27 феврал 2021, Тошкент вақти: 21:08\nапрел 08, 2005\nМаълумки, Ҳиндистон ва Покистон ўртасидаги муносабатларда Кашмир минтақаси мақоми катта рол ўйнайди. Ҳиндистон ва Покистон суверен давлатга айланганида Кашмир бу икки давлат ўртасида иккига бўлиниб қолди. Сўнгги 50 йил ичида айнан Кашмир масаласида Ҳиндистон ва Покистон ўртасида икки марта уруш юз берди. Жорий йил феврал ойида Ҳиндистон ва Покистон раҳбарлари ўзаро муносабатларни яхшилар мақсадида Кашмирнинг икки қисмини бир-бири билан боғлайдиган автобус қатновини йўлга қўйишга келишган эди. 7 апрел куни ана шу келишув амалга ошди. Пайшанба куни Кашмирнинг Ҳиндистон назоратидаги қисми маркази ҳисобланган Сринагар ва Покистон назоратидаги қисми маркази Музаффарободдан йўловчи автобуслар икки давлат чегараси томон йўлга чиқди.\nҲиндистон ва Покистон Хималай тоғлари ҳудудида қарийб 60 йилдан бери тўхтатиб қўйилган икки давлат ўртасидаги автобус қатновини қайта йўлга қўйди.\n7 апрел куни икки йўловчи автобус Ҳиндистон назоратидаги Кашмир маркази Сринагардан Покистон томон йўлга чиқди. Йўловчиларни кузатиш учун Сринагарга Ҳиндистон бош вазири Манмухон Синг борди. Тантанали маросимга келганларга Сингх автобус қатновининг қайта йўлга қўйилиши ҳар икки давлат учун рамзий аҳамиятга эгалигини айтди:\n“Автобус қатновини йўлга қўйиш - биринчи қадам холос. Бу аҳамиятга эга бўлган бир эшик очилганидан далолат беради. Мен бу ишни биз билан бирга амалга оширишган одамларга, хусусан Покистон халқи ва президенти Парвез Мушаррафга миннатдорлик билдираман”, – деди Ҳиндистон бош вазири.\nҲокимият тепасидаги “Ҳиндистон конгресси” партияси раҳбари Сония Ганди Кашмирнинг иккала қисмини бир-бири билан боғлайдиган автобус қатновининг йўлга қўйилишини тинчлик жараёнида олдинга ташланган “катта қадам”, дея баҳолади.\nСринагарлик 75 ёшли Фотима Бегимнинг айтишича, унинг қизи Хайфа Бону Кашмирнинг Покистон назоратидаги қисмида яшайди. Фотима Бегимга кўра, унинг қизи икки ҳафтадан кейин Сринагарга келади:\n“Қизим 24 йилдан бери мени кўргани йўқ. Энди у ўз онаси, ака ва сингиллари билан учраша олади. Биз бундан хурсандмиз”, – дейди Кашмирнинг Ҳиндистон назоратидаги қисмида яшовчи Фотима Бегим.\nЛекин шуни айтиш керакки, Сринагардан Кашмирнинг Покистонга қарашли қисми маркази Музаффарободга автобусда бориш йўловчилар учун маълум маънода хатарли бўлди. Чунки автобуслар йўлга чиқишидан бир кун олдин Ҳиндистон томонида йўловчиларни саралаб олиш хавфсизлик чоралари кучайтирилган ҳолда ўтказилганига қарамай, йўловчилар билан тўла бино жанггарилар томонидан ўққа тутилди.\nҲиндистон полицияси маълумотига кўра, пайшанба куни Сринагардан жўнаб кетган автобуслар шаҳардан 17 километр узоқлашганида жанггарилар томонидан ўққа тутилган. Ҳужум оқибатида ҳеч кимга зиён етмаган.\nҲиндистон бош вазири Манмухон Сингх ҳужумга муносабат билдирар экан, “тинчлик карвонини” ҳеч ким тўхтата олмайди, деди.\nАвтобуслар Ҳиндистон ҳудудидан жўнаб кетаётган айни пайтда Музаффарободдан ҳам йўловчиларга тўла автобуслар Ҳиндистон томон йўлга чиқди.


ДОРИ ВОСИТАЛАРИГА ҚЎЙИЛГАН ТАЛАБЛАР - Истеъмолчилар ҳуқуқларини ҳимоя қилиш Агентлиги\nЎзбекистон Республикаси “Реклама тўғрисида”ги Қонун ва Рекламани жойлаштириш тўғрисидаги Низомда (рўйхат рақами 1024, 2001 йил 6 апрель) дори воситалари рекламасига қўйилган бир қатор талаблар белгиланган.\nХусусан, фақат шифокорнинг кўрсатмаси (рецепти) бўйича бериладиган дори воситалари ҳамда таркибида гиёҳвандлик воситалари ва (ёки) психотроп моддалари бўлган дори воситаларини реклама қилиш тақиқланади.\nЎз навбатида, рецепт билан бериладиган дори-дармон воситаларининг рекламаси фақат дори-дармон воситаларини тайинлаш ва тарқатиш ҳуқуқи бўлган мутахассислар томонидан фармацевтика соҳасига оид маълумот-ахборот марказлари ёрдамида, ихтисослашган махсус нашрларда, конференция, симпиозум, кўргазмаларда амалга оширилади. Шунингдек, алоҳида рецепт билан бериладиган дори воситаларини кўп учрайдиган буюмлар (соатлар, календарлар, соябонлар, брелоклар, кулдонлар, совғалар, канцелярия маҳсулотлари, идишлар, белгилар)да жойлаштириш тавсия этилмайди.\nРецептсиз бериладиган дори-дармон воситалари рекламасида:\nа) дори-дармон воситасини ноёб, энг самарали, қўшимча таъсирларнинг мавжуд эмаслиги жиҳатидан энг хавфсиз восита сифатида ифодаламаслик;\nб) дори-дармон воситасининг таркиби, ишлаб чиқарилиши, янгилиги ёки патентланганлиги хусусида янглиш тасаввур бермаслик;\nв) ишлаб чиқарувчи корхоналарнинг обрўсига, истеъмолчиларнинг дорилар таъсирига бўлган ишончини йўққа чиқармаслик;\nг) ўзларининг машҳурлиги туфайли дори-дармон воситаларини қўллашни рағбатлантириши мумкин бўлган олимлар, соғлиқни сақлаш ходимлари, шунингдек, давлат хизматчилари ёки бошқа шахсларнинг тавсияларини далил қилиб келтирмаслик;\nд) фақат ёки кўпроқ болалар учун мўлжалланганлиги тўғрисида материалга эга бўлмаслик;\nе) мазкур дори-дармон воситасининг хавфсизлиги ва самараси унинг табиий келиб чиқиши билан боғлиқ эканлигини даъво қилмаслик;\nж) дори-дармон воситаси биологик фаол озиқ-овқат қўшилмаси, косметик маҳсулот ёки гигиена воситаси бўлиб ҳисобланади деб тасдиқламаслик;\nз) рекламанинг таъсирини кучайтириш мақсадида бошқа дори-дармон воситалари билан муболағали таққослашга йўл қўймаслик;\nи) тиббий маслаҳатлар ёки жарроҳлик операциялари кераксиз деган тасаввурини ҳосил қилмаслик;\nк) мазкур дори-дармон воситасининг таъсири кафолатланганлиги тўғрисидаги фикрни тасдиқламаслик;\nл) дори-дармон воситасини қўлламасликдан кишининг соғлиғи ёмонлашувини онгга сингдирмаслик керак.\nДори воситалари рекламаси қуйидаги маълумотларни қамраб олади:\nа) дори воситасининг тўлиқ (жумладан, халқаро-патентланмаган) аталиши;\nб) фаол моддалар номлари:\nв) дозировкада (ишлаб чиқарилиш шакли) фаол моддалар таркиби;\nг) қўлланилишга тасдиқланган аломатлар;\nд) асосий исталмаган реакциялар ва салбий таъсирлари;\nе) салбий таъсир кўрсатиши мумкинлиги юзасидан маълумотлар, мазкур дорини қўллашда эҳтиёторлик талаб этиладиган ҳолатлар бўйича огоҳлантириш;\nж) бошқа дори воситалари билан ўзаро таъсири;\nз) ишлаб чиқарувчининг номи;\nи) тегишли илмий манбаларга ҳавола;\nк) мазкур реклама истеъмолчилари фақат тиббиёт ва фармацевтика соҳаси ходимлари эканлиги ҳақида маълумот;\nл) қўшимча маълумот олиш имконияти ва манбаси ҳақида ҳавола.\nТаъкидлаш жоизки, дори воситалари, даволаш усуллари, умуман, инсон саломатлиги билан боғлиқ бўлган рекламалар истеъмолчиларда шифокорга учраш шарт эмас, деган фикрни шакллантирмаслиги лозим. Агентлик томонидан ўтказилган ўрганишларда “АРПЕФЛЮ – шансы вирусов равны нулю”, “Канефрон Н – Циститни тез даволайди”, “Супрастин – мощный удар по аллергии”, “Татум верде – даволаш учун самарали ва юқори хавфсизлик таркибига эга дори воситаси”, “Генферон лайт – вирусларга қарши ишончли восита, мутахассислар томонидан тавсия этилади, хар бир уйда бўлиши шарт. должен быть в каждой семье”, “Комфорт даволаш”, “Ишончли самара”, ”Самараси исботланган”, “Энг маъқул танлов”, мазмунидаги рекламалар жойлаштирилганлиги аникланди.\nШунингдек, “Виферон – самарали восита”, “Анви Макс – афсонавий куч”, “Кагоцел – проверено опытным путем”, “Бисорол – надежные лекарственные препараты”, “Опеферр – “Надежность – несомненное преимущество терапии” препаратлари ва бошқа дори воситалари рекламасида “100 фоиз беморлардаги шамоллашга ёрдам беради”, “Юқори самара” ва “Мақбул нарх, сифатли, фойдали”, каби сўзлар мавжуд бўлиб, улар қонунчилик талабларига мувофик эмас.\n“Реклама тўғрисида”ги қонунга асосан, реклама тўғрисидаги қонун ҳужжатларини бузганлик учун реклама берувчи, реклама тайёрловчи ва рекламани тарқатувчи белгиланган тартибда жавобгар ҳисобланади.\nШу билан бирга, амалдаги реклама тўғрисидаги қонунчилик талабларига мувофиқ, реклама берувчи, реклама тайёрловчи ва тарқатувчи реклама материалларини охирги марта реклама эълон қилинган (кўрсатилган) кундан бошлаб бир йил давомида сақлаши шарт.\nБундан ташқари, айрим ҳолатларда дори-дармон воситалари рекламаларида “№ 1”, “Энг яхши”, “Фақат”, “Ҳақиқий”, “Фақат бизда”, “Энг аниқ”, “Экологик тоза”, “100 фоиз кафолат”, “Жаҳон андозаларига тўлиқ мос”, “Ҳамма талабларга тўлиқ жавоб беради”, “Жуда сифатли“, “Самараси исботланган”, “100 фоиз натижа”, “Ишончли даво”, “Акс таъсирлари йўқ”, “Мақбул танлов”, “Барча хавфсизлик чоралари кўрилган”, “Энг охиргиси”, “Ҳар жиҳатдан даво”, “Мақбул қарор”, “Дунёда етакчи”, “Энг ишончли”, “Энг охирги авлод препарати”, “Ўхшаши йўқ”, “Акс таъсири жуда кам”, “Оғриқни унутасиз”, “Бутун оила учун”, “Ноёб таркиб” каби сўзлардан фойдаланилади. Ваҳолангки, бундай жумлалар реклама қилинаётган маҳсулотни бўрттириб, рекламадан фойдаланувчиларни чалғитувчи ёки чалғитиши мумкин бўлган реклама ҳисобланади.\nЎз навбатида, юқорида таъкидлаб ўтилган дори-воситалари рекламасига доир талабларни бажармаслик – рекламага доир талабларни бузилиши ва нотўғри реклама берганлик сифатида, реклама берувчи, реклама тайёрловчи ва тарқатувчи юридик ва жисмоний шахсларни тегишли жавобгарликка тортилишига олиб келиши мумкинлигини эслатиб ўтамиз.\nCategories: Реклама фаолияти, Тавсиялар, Янгиликлар 16.07.2020


Ўзбекистон Ёзувчилар уюшмаси » Матлуба Маҳкамова. Мустақиллик даври болалар драматургиясида замонамиз қаҳрамони\nАсосий Адабий танқид Матлуба Маҳкамова. Мустақиллик даври болалар драматургиясида замонамиз қаҳрамони\nМатлуба Маҳкамова. Мустақиллик даври болалар драматургиясида замонамиз қаҳрамони\nЎқилди: 1 665\nМустақиллик йилларидаги янгиланиш барча соҳалар қатори адабиёт ва санъатнинг турли жанрларида ҳам ўз ифодасини топди. Шундай сиралардан бири драматургиядир.\nШуни алоҳида таъкидлаш керакки, драматургия адабиёт жанрининг энг мураккаб соҳаси саналади. Болалар драматургияси эса инчинун. Бу соҳа ҳамма вақт энг долзарб масала бўлиб келган ва келмоқда. Азал-азалдан болалар драматургиясидаги муаммолар ўз ечимини топган эмас. Бизга яхши маълумки, болалар учун назмда ижод қилган шоирлар кам бўлмаган. Бироқ насрда болалар учун деярли пьесалар ёзилмаган. Театр жамоалари учун махсус пьесалар ёзилган бўлса-да, улар яхлит китоб ҳолида ёинки матбуот саҳифаларида чоп этилмаган. Драматурглар пьесаларини тўғридан-тўғри театр жамоасига олиб боришган. Ва ҳозир ҳам бу жараён давом этиб келаяпти. Театрлар кўпроқ ўзбек халқ эртаклари ёхуд халқ оғзаки ижоди намуналаридан кенгроқ фойдаланишган. Бу орада таниқли ёзувчиларнинг айрим асарларини инсценировка қилиб, саҳнага олиб чиқиш ҳоллари ҳам учрайдики, буни ижодда ўзига хос услуб дейиш мумкин.\nМустақиллик йилларида болалар учун ҳам бир қанча бадиий асарлар яратилдики, драматургия майдонида таниқли шоир Анвар Обиджон, олим ва драматург Шуҳрат Ризаев, ёзувчи Тоҳир Малик, Шароф Бошбеков, Салоҳиддин Сирожиддинов, Эркин Хушвақтов сингари ижодкорларнинг пайдо бўлиши яхши натижа эди. Бу ижодкорларнинг асарлари жажжи, ўрта ёш ва ўсмир ёшдаги болалар учун мўлжалланган бўлиб, улар саҳна юзини кўрди. Албатта, бу каби асарлар бугунги кун ёшлари учун ниҳоятда аҳамиятлидир. Лекин бу билан биз ҳали болалар драматургияси олдида турган мсуаммолар ўз ечимини топди, дейишга ҳақли эмасмиз.\nМасаланинг бошқа томонлари ҳам борки, бу қуйидагиларда ўз аксини топади.\nБиринчидан – сир эмаски, бугун биз ахборот технологиялари асрида яшаяпмиз. Бу эса ёшларимиз турмуш тарзи, маънавияти, дунёқараши, онгу шуурида салбий ва ижобий бурилиш ясаяпти, десак муболаға бўлмайди. Бугун уяли телефон, интернет тармоқларида ишлашни деярли барча ўсмир ёшлар яхши билади. Ҳиссиз бу воситаларнинг салбий томони шундаки, у ўсмир ёшларнинг қалбларидаги инсонийлик ҳис-туйғуларини тарбияламайди. Аксинча ёшлар қалбида шафқатсизлик, баджаҳллик, бепарволик, лоқайдлик каби қирраларни шакллантиришга хизмат қилади. Бир сўз билан айтганда, кўнгил ва руҳ тарбиясини, ёшлар тафаккурини ўтмаслаштиришга олиб келади.\nИккинчидан – четдан ёппасига бостириб келаётган “оммавий маданият” эса ҳар бир ёшни ўз домига тортиб кетаётгани ҳам бор гап. Кўча-кўйларда интернет тармоқлари орқали турли ахборотларни ўзлаштиришга, қимматли вақтларини компьютер хоналарида соатлаб ўйин ўйнашга, уяли телефондаги беҳуда ёзишмаларга сарфлаётган ёшлар ҳам кам эмас.\nУчинчидан – бундай таъсирлар оқимидан бизни фақат адабиёт ва санъатгина қутқариб қолиши мумкинлигини ҳаётнинг ўзи исботлаб турибди. Бугун болалар учун исталган мавзуда бадиий жиҳатдан мукаммал асарлар яратиш мумкин. Фақат уни қай ҳолатда тақдим этиш, болалар руҳиятига, қалбига сингдириш мумкинлиги ижодкордан катта маҳорат талаб этади. Бугунги глобаллашув даврида интернет тармоқларининг ёшлар онгига зарари ва таъсири, унинг оқибатлари ҳақида нима учун саҳна асари ёзиб бўлмайди. Вақт шу қадар одимлаб кетаяптики, ҳар бир ижодкор бу имкониятлардан тўғри ва оқилона фойдалана билмоғи замон талабидир.\nБинобарин, ҳаёт билан ҳамқадам бўлиш, болаларнинг руҳиятига хос ва мос асарлар яратиш бу куннинг энг долзарб масаласидир.\nБолалар драматургияси ҳақида сўз кетар экан, яна бир муҳим масала юзасидан фикр билдиришни лозим, деб биламиз. Бу масала – бадиий асарларда замон қаҳрамони масаласидир. Назаримизда, бугунги давр ёшлари учун кимни замонамиз қаҳрамони деб кўрсатиш ҳам диққат ва эътибор талаб қиладиган масала. Ёшларимизга Алпомиш, Гўрўғли сингари халқ достонлари асосида саҳна асарлари ёхуд миллат шаъни ва шавкати учун курашган буюк аждодларимиз Жалолиддин Мангуберди, Амир Темур каби соҳибқиронларимиз ҳақида ёйинки мумтоз адабиётимизда улкан маънавий мерос қолдирган Навоий, Бобур сингари алломаларнинг ибратли ҳаёти ва ижоди, уларнинг болалиги ҳақида саҳна асарлари ёзиш пайти келмадимикин, деб ўйлаб қоласан киши. Ҳолбуки, бизнинг юртимизда бундай улуғ сиймолар, улар қолдирган маънавий мерос беҳисоб. Бугунги аксарият ёшларимиз эса булар ҳақида яхши билмайдилар. Болалар учун хоҳ тарихий мавзу, хоҳ замонавий мавзу бўлсин ибрат бўла оладиган қаҳрамон жуда-жуда зарур. Негаки, бугун ўсиб- улғайиб келаётган ёш кимгадир ҳавас қилгиси, ўхшагиси, ўша қаҳрамон қиёфасида ўзини кўргиси келади ва бунга интилади. Гап шундаки, ўша қаҳрамоннинг ўзи ким? У қай жиҳатлари билан, қай феъл – атвори билан ёшларга ўрнак бўла олади? деган савол ҳар бир қалби уйғоқ ижодкорни ўйлантириши керак. Яна бир муҳим масала. Бугун, ҳамонки, болалар учун махсус асарлар ёзилмаётган экан, болалар учун ёзилган бадиий асарларни инсценировка қилиш нега мумкин эмас? Масалан, ёзувчи Худойберди Тўхтабоевнинг “Сеҳрли қалпоқча” ва шу сингари асарларини худди Тоҳир Маликнинг “Алвидо, болалик” қиссаси каби инсценировка қилиниб, саҳнага олиб чиқилса бўлади-ку?! Назарамизда, биз ана шундай услуб ва усуллардан ҳам кенг фойдалана билишимиз керак. Бундан ташқари жаҳон драматургларининг ҳам асарларига мурожаат қилиш, бизнингча, яхши натижа беради. Ёшларнинг эстетик дидини шакллантиришда, тарбиялашда, қалбида ғурур ва ифтихор туйғуларини сингдиришда, қолаверса, миллий истиқлол ва миллий ғоя, қадрият ҳамда анъаналар каби тушунчаларнинг пайдо бўлишида, болалар драматургиясининг, адабиётнинг ва саҳнавий асарларнинг ўрни ҳамда аҳамияти беқиёс эканини унутмаслик лозим. Бу борада, адабиёт намояндалари, драматурглар, болалар ёзувчилари ёшларимиз учун, келажак авлод учун бадиий жиҳатдан пухта, мазмунан теран, ҳам замонавий, ҳам тарихий мавзулардаги асарларни яратишга киришишлари муҳимдир.\nТаъкидлаш жоизки, Президентимизнинг: “Биз фарзандларимизнинг руҳий дунёси учун, уларнинг маънавий-ахлоқий жиҳатдан етук, жисмонан соғлом бўлиши учун доимо қайғуришимиз, курашмоғимиз зарур”, деган сўзлари ижодкорларимиз учун ҳамиша дастуруламал бўлиб қолиши лозим.\nЗеро, бугун ахборот асрида ёшлар олдида турган долзарб вазифалар, муаммолар, ютуқлар, уларнинг маънавий олами яратилаётган асарларда бадиий таъсирчан очиб берилсагина, кутилган натижаларга эришиш мумкин.\nДраматургларимиз оилавий-маиший мавзулар атрофида ўралашиб қолмасдан, атрофга кенгроқ назар солишлари, айниқса, болалар қалбига чуқурроқ кириб боришлари талаб этилади. Халқимиз ҳаётида, ёшлар ва болалар оламида ҳар кун, ҳар дақиқа ўзгаришлар, янгиланишлар бўлиб турибди. Бу жараёнларни диққат билан кузатиб, ютуқ ва камчиликларга рўй-рост муносабат билдириш ҳар биримизнинг, жумладан, ижодкорларнинг ҳам бурчи. Биз ижод аҳлидан болалар учун махсус, бадиий пухта, мазмунан теран, уларни фикрлашга ундайдиган, қалбан улғайишга сафарбар этадиган, қизиқарли асарлар кутишга ҳақлимиз.\nЗеро, ёш томошабинларни тарбиялашда, эстетик дидининг шаклланишида, қалбида ғурур, ифтихор, ватанпарварлик туйғуларини сингдиришда, қолаверса, миллий қадрият ва анъаналар каби тушунчаларнинг пайдо бўлишида саҳнага олиб чиқилаётган асарларнинг аҳамияти ҳамда ўрни беқиёс эканини унутмаслик лозим. Бу борада, адабиёт намояндалари, драматурглар болалар учун бадиий жиҳатдан пухта, мазмунан теран, бугунги кун ёшларига мос бўлган замонавий мавзулардаги асарлар яратишга эътибор беришлари лозим.\n© 6283 Ўзбекистон Ёзувчилар уюшмаси


Ўзбекистон, 08 ноябр 2004\nдушанба 8 ноябр 2004\nЎқитувчининг уйидан кўра пахта муҳимроқ\nОктябрь ойи ўрталарида Наманган вилояти Поп туманининг Хўжаобод қишлоғидаги 7-ўрта мактаб ўқитувчиси Ҳилола Абдураҳимованинг уйи куппа-кундуз куни ёниб кулга айланди. Хонадон аъзоларига тегишли бирорта шахсий буюмни сақлаб қолишнинг имкони бўлмади.\nТолиб Ёқубов сайт очди\nОзодбек Яқинда Ўзбекистон инсон ҳуқуқлари жамияти Интернетда ўз сайтини ишга туширди. Жамият раҳбари Толиб Ёқубовнинг сўзларига қараганда, жамиятнинг расмий сайти иш бошлаганига икки кун бўлди.\nАҳолининг сайловга лоқайдлиги – ишончсизлик белгиси\nБасира “Озодлик” мухбири Ўзбекистонда 26 декабрь куни бўлиб ўтадиган икки палатали парламент сайлови ҳақида бухоролик сайловчилар қандай фикрда эканини ўрганишга ҳаракат қилди.\nЎзбекистондаги сўз ва матбуот эркинлиги билан боғлиқ мониторинг натижалари\nФеруза Яқинда “Одил сўз” халқаро ташкилоти Ўзбекистонда сўз ва матбуот эркинлиги билан боғлиқ мониторингнинг сентябрь ойи натижаларини эълон қилди.\nҚип-қизил қон эвазига терилган оппоқ пахта\nФирдавс Қашқадарё давлатга пахта сотиш шартномавий режасини бажарганига қарамай, вилоят далаларида пахта терими ҳали ҳам давом этмоқда. Бу жараёнда теримчи ҳашарчилар орасида ўлим ҳолатлари содир бўлаётгани ҳақида хабарлар бор.\nМардикорлар: “Бизнинг депутатларга керагимиз йўқ”.\nИшонч “Озодлик” мухбири Тошкентдаги мардикор бозорларида бўлиб, мардикорларнинг декабрь ойида ўтказилажак парламент сайловига муносабатини ўрганишга ҳаракат қилди. Мардикорларнинг сўзларига қараганда, уларнинг парламент сайловидан хабари йўқ. Чунки улар эрта тонгдан кечқурунгача тирикчилик илинжида бўлади.\nҲозирги сиёсий тузумнинг кушандаси - қалбакилик\n6 ноябрь куни “Эрк” демократик партияси марказий кенгаши аъзолари матбуот анжумани ўтказди. Унда партиянинг декабрь ойида бўлиб ўтадиган парламент сайловини бойкот қилишга қаратилган баёноти эълон қилинди.\nЎз мухбирини ишдан ҳайдаган бошлиқ\nШайбон Хабарларга қараганда, Навоий вилояти телерадиокомпанияси журналисти Нодира Самандарова Интернет саҳифаларида эълон қилинган танқидий мақолалари учун телерадиокомпания раиси Ғулом Султонов томонидан ишдан бўшатилган.\nХДП сўл партияга айланди\nШайбон 6 ноябрь куни Тошкентдаги “Дедеман силк роуд” меҳмонхонасида Ўзбекистон Халқ демократик партиясининг 4-қурултойи бўлиб ўтди. Унда партиянинг янги таҳрирдаги устави ва сайловолди платформаси қабул қилинди.


Самарқандда вилоят газеталари шахматчилар ва ҳаваскорларни жамлади\n22:57 / 23.11.2017\nСамарқанд вилоят матбуот уйида Ўзбекистон Республикаси Конституцияси қабул қилинганининг 25 йиллигига бағишлаб вилоят жисмоний тарбия ва спорт бошқармаси, фуқароларнинг ўзини ўзи бошқариш органлари фаолиятини мувофиқлаштириш бўйича вилоят кенгаши ҳамда Ўзбекистон шахмат федерацияси вилоят бўлими ҳамкорлигида шахмат бўйича «Зарафшон» ва «Самаркандский вестник» газеталари соврини учун мусобақа ўтказилди.\nТадбирнинг очилиш маросимида вилоят жисмоний тарбия ва спорт бошқармаси бошлиғи Шуҳрат Рўзиев, Ўзбекистон шахмат федерацияси вилоят бўлими ижрочи директори Абдуваҳоб Воҳидов, «Зарафшон» ва «Самаркандский вестник» газеталари бирлашган таҳририяти бош муҳаррири Фармон Тошев юртимизда шахмат спортини кенг тарғиб этиш ва оммалаштириш, ўсиб келаётган ёш авлоднинг тафаккур даражасини ўстириш, ёшлар ўртасида соғлом турмуш тарзини қарор топтириш мақсадида ибратли ишлар амалга оширилаётганини таъкидлади.\n— Бугун дунё аҳолисининг беш юз миллиондан ортиғи шахмат билан шуғулланади, — дейди Ўзбекистон шахмат федерацияси вилоят бўлими ижрочи директори А.Воҳидов. — Халқаро шахмат федерацияси (ФИДЕ)га аъзо давлатларнинг сони 170 тани ташкил этади. Ўзбекистон ҳам шубҳасиз, ана шундай мамлакатлар сирасига киради. Мустақиллик йилларида спортнинг мазкур турини ривожлантиришга алоҳида эътибор қаратилди.\nСалкам қирқ беш йиллик тарихга эга Самарқанд шахмат мактаби эса Ш.Сафин, А.Анорқулов, Ж.Воҳидов, А.Барсов, М.Жумаев ҳамда Т.Воҳидов каби олти нафар халқаро гроссмейстерларни тарбиялади.\nМусобақада Самарқанд вилоятининг туман ва шаҳарларидан ташриф буюрган 18–60 ёшдаги 70 нафарга яқин ҳаваскор шахматчилар ўзаро баҳсга киришди.\nМуросасиз кечган мусобақанинг эркаклар баҳсида биринчи ўрин Нуробод туманининг Олтинсой маҳалласида яшовчи Ҳ.Суюновга насиб этди. Иккинчи ўринга Каттақўрғон шаҳар Дўстлик маҳалласидан Ю.Александров лойиқ топилди. Иштихон туманининг Дамариқ маҳалласидан келган Д.Саматов учинчи ўринни қўлга киритди.\nАёллар ўртасидаги беллашувларда Самарқанд шаҳрилик Ф.Воҳидовага тенг келадигани топилмади. Оқдарё туманининг Миёнқол, Тойлоқ туманининг Дўстлик маҳаллаларида яшовчи шахматчилар Ф.Худойбердиева, Д.Самиева иккинчи ва учинчи ўринларни эгаллашди.\nFолиб ва совриндорларга ташкилотчилар ҳамда мусобақа ҳамкорлари — Паст Дарғом туманидаги «Бека Чарос» хусусий корхонаси, «Матбуот уюшмаси» МЧЖ, «Соғлом авлод» хайрия жамғармалари томонидан қимматбаҳо совғалар ва фахрий ёрлиқлар топширилди.\nЎзбекистонлик 13 ёшли гроссмейстер Исландиядаги халқаро мусобақада 2-ўринни эгаллади


Hududlarda sanoatni rivojlantirish va investitsiya faolligini oshirish masalalari muhokama qilindi | O'zbekiston Respublikasi Iqtisodiy taraqqiyot va kambag'allikni qisqartirish vazirligi\n08/06/2019 - 18:38 4785\nЎзбекистон Республикаси Президенти Шавкат Мирзиёев раислигида 7 июнь куни ҳудудларда саноатни ривожлантириш, тўғридан-тўғри хорижий инвестицияларни ўзлаштиришни жадаллаштириш масалаларига бағишланган видеоселектор йиғилиши ўтказилди.\nМаълумки, давлатимиз раҳбарининг Қорақалпоғистон ва вилоятларга ташрифлари чоғида қатор корхоналар ишга туширилган, яна кўпларининг тақдимотлари ўтказилган эди. Бундан ташқари, ҳозирда Бош вазир ўринбосари бошчилигида ишчи гуруҳ тузилиб, саноати нисбатан ортда қолаётган ҳудудлар бўйича қўшимча саноат лойиҳалари ишлаб чиқилмоқда. Бу лойиҳаларни инфратузилма қувватлари мавжуд объектлар ва майдонларга жойлаштиришга алоҳида эътибор қаратилмоқда.\nЙиғилишда шу борада амалга оширилаётган ишлар Андижон вилояти мисолида таҳлил қилинди.\nМазкур вилоятда саноат диверсификация қилинмагани, ишлаб чиқариш фақат икки тармоқ – автомобилсозлик ва тўқимачиликка боғланиб қолгани қайд этилди. Ҳудудий саноатда банд бўлганларнинг қарийб 60 фоизи, ишлаб чиқариш ҳажмининг 83 фоизи ушбу тармоқлар ҳиссасига тўғри келади. Бўз, Булоқбоши, Избоскан, Қўрғонтепа, Марҳамат, Пахтаобод, Жалақудуқ, Балиқчи, Улуғнор туманларида саноат яхши ривожланмаган.\nАҳоли зич яшайдиган, ҳар қарич ер олтинга тенг бўлган вилоятда 98 та давлат объектида зарур инфратузилмага эга 90 гектар майдон ва 163 минг квадрат метр бино бўш турибди.\nПрезидентимизнинг бундай бино ва ерлардан самарали фойдаланиб, кўпроқ иш ўрни яратадиган корхоналар ташкил этиш, туманларда саноатни диверсификация қилишга оид топшириғига мувофиқ, Андижон вилоятида 2022 йилгача амалга ошириладиган 236 та янги лойиҳа ишлаб чиқилди. Улар, аввалги лойиҳалар билан қўшиб ҳисоблаганда, яқин уч йилда қарийб 41 мингта доимий иш жойи ташкил этиш ҳамда 1 миллиард 87 миллион доллар тўғридан-тўғри хорижий инвестицияларни ўзлаштириш имконини беради. Вилоят саноати диверсификация қилиниб, ишлаб чиқариш ҳажми қурилиш материаллари тармоғида 4 баробар, электротехника, чарм-пойабзал ва кимё соҳаларида 2,1 баробар, озиқ-овқат саноатида 3 баробар кўпаяди. Туманлар миқёсида уларнинг саноат салоҳияти анча ошиб, ўзаро тафовут камаяди.\nЙиғилишда ҳар бир лойиҳа бўйича амалга ошириладиган тадбирлар ва муддатларни аниқ белгилаган ҳолда, тармоқ жадвалларини ишлаб чиқиш, бўш турган давлат объектларида устувор равишда саноат лойиҳаларини жойлаштириш бўйича топшириқлар берилди.\nАндижон вилояти электр энергияси бўйича катта захирага эгалигини ҳисобга олган ҳолда, қувватларни тўғри тақсимлаб, янги лойиҳаларга етказиб бериш зарурлиги таъкидланди. Саноат лойиҳаларини аниқ молиявий манбалар билан таъминлаш, уларга тижорат банклари томонидан хорижий кредит линияларини жалб қилиш бўйича тавсиялар берилди.\nДавлатимиз раҳбари Фарғона водийсида саноат ва тадбиркорликни ривожлантириш учун инвестиция фонди тузилишини таъкидлади. Ушбу фонд фоизли кредитлар ажратмайди, балки лойиҳада ўз маблағлари билан бизнес ҳамкор сифатида иштирок этади. Аҳоли учун муносиб иш ўрни яратадиган, экспортбоп маҳсулот ишлаб чиқарадиган лойиҳаларга алоҳида эътибор қаратилади. Дастлабки ҳисоб-китобларга кўра, бу саъй-ҳаракатлар Андижон, Фарғона ва Наманган вилоятларининг ҳар бирида 10 мингта янги иш ўрни яратиш имконини беради.\nШунингдек, кичик бизнес лойиҳалари учун гаровсиз микрокредит тизимини ривожлантириш мақсадга мувофиқлиги таъкидланди. Шу боис мутасаддиларга халқаро тажриба асосида микромолиялаш хизматини ривожлантириш, бу борадаги чекловларни юмшатиш юзасидан кўрсатмалар берилди.\nВидеоселектор йиғилишида бўш турган ёки самарали фойдаланилмаётган давлат ва нодавлат объектлари ҳисобини юритиш, улар негизида корхоналар ташкил этиб, иш ўринлари яратиш масаласига алоҳида эътибор қаратилди.\nБўш турган бино ва иншоотларни ишга солиш бўйича кўплаб ваколатлар берилганига қарамай, маҳаллий ҳокимликлар ва солиқ идоралари бу борада сезиларли ўзгариш қилмагани танқидий баҳоланди. Ишламай турган иншоотлар ҳудудида барча инфратузилмага эга 22 минг гектар майдон борлиги қайд этилди. Аслида улар саноатни ривожлантириш, иш ўринлари ташкил этиш учун тайёр жой.\nЙиғилишда ушбу масала бўйича вазирликлар ва ҳокимликлар олдида турган муҳим вазифалар тўғрисида Вазирлар Маҳкамасининг таклифлари тингланди.\nТўғридан-тўғри хорижий инвестицияларни жалб қилиш, ўзлаштириш ва лойиҳаларни муддатида ишга тушириш борасида амалга оширилаётган ишлар ҳолати тармоқ ва ҳудудлар кесимида муҳокама қилинди.\nЖорий йилнинг беш ойи мобайнида ҳудудий лойиҳалар доирасида 1,6 миллиард доллар, тармоқ лойиҳалари доирасида қарийб 1 миллиард доллар тўғридан-тўғри хорижий инвестициялар ўзлаштирилгани қайд этилди. Лекин бу белгиланган мўлжалдан кам, айрим вилоятларда ўзлаштириш йиллик режанинг 35 фоизига ҳам етмаган.\nХусусан, Андижон вилоятида тўғридан-тўғри хорижий инвестицияларни жалб қилиш ва ўзлаштириш борасидаги ишлар қониқарсизлиги боис, инвестициялар ва ташқи савдо вазири ўринбосарлари вилоятдаги саноат тармоқларига масъул этиб бириктирилди. Улар тармоқ бирлашмаларини жалб этиб, бўш турган объект ва майдонлар негизида инвестиция лойиҳаларини амалга ошириш бўйича хорижий инвесторлар учун таклифлар ишлаб чиқади. Мазкур таклифлар элчилар билан биргаликда чет элда инвесторларга тақдимот қилинади.\nМутасаддиларга ушбу янги тизимни бошқа ҳудудларда ҳам жорий қилиш, жойларга чиқиб, хорижий инвесторлар иштирокидаги лойиҳаларни амалга оширишни тезлаштириш юзасидан топшириқлар берилди.\nЙиғилишда маҳаллий ҳокимликлар раҳбарларининг чет элга хизмат сафарлари чоғида эришилган келишувлар ижросига ҳам тўхталиб ўтилди. Аксарият келишувлар доирасида инвестицияларни ўзлаштириш бошланган бўлса-да, айримлари ҳозирча қоғозда қолиб кетаётгани танқид қилинди.\nҲисоб палатаси ва тегишли вазирликларга мазкур келишувларни таҳлил қилиб, истиқболли лойиҳалар доирасида инвестицияларни ўзлаштиришни тезлаштириш вазифаси қўйилди. Ҳудудларда саноатни ривожлантириш, инвестиция лойиҳаларини ишлаб чиқиш ва жойлаштиришга маҳаллий ҳокимликлар билан мутасадди вазирликлар бирдек жавобгар экани таъкидланди.\nМуҳокама қилинган масалалар юзасидан тармоқ ва ҳудудлар раҳбарлари ахборот берди.


Темур Кападзе: "Бу турнирда осон рақибнинг ўзи йўқ!"\n1 июнь, 23:05\nU23 Осиё Кубоги 1-туридан ўрин олган Ўзбекистон ва Туркманистон терма жамоалари ўртасидаги баҳсда вакилларимиз 1:0 ҳисобида зафар қучди. Беллашувдан сўнг ташкил этилган матбуот анжуманида Темур Кападзе иштирок этиб, қуйидаги фикрларни билдириб ўтди:\n"Авваламбор, Ассалому алайкум! Биринчи ўйин қийин бўлишини билардик. Муҳими, ғалаба қозондик. Ҳар икки бўлимда имкониятимиз кўп бўлди. Шогирдларим сўнгги сонияларга қадар кураш олиб борди. Рақиб ҳар икки бўлимда яхши ҳимояланди, қўшимчасига, дарвозабон ҳам жуда яхши ўйнади. Шу сабаб олдинги чизиқда қийналдик. Менимча, футболчиларда бироз ҳаяжон ҳам сезилди.\nАйтганимдек, биринчи баҳснинг босимига ўрганишимиз лозим. Шогирдларим ҳужумларга якуний нуқтани қўйишда қийналди. Жасур Жалолиддинов жамоасида ҳам унча кўп ўйнамаяпти. Шу боис, бугун у билан кичик муаммо юзага келди. Менимча, бу жиддий жароҳат эмас.\nРақиб бутун ўйин давомида қарши ҳужумда ўйнади, аммо бунга кўп ҳам имкон бермадик. Ўйинни қайта кўриб чиқамиз ва хатоларимизни тузатишга ҳаракат қиламиз.\nМашғулот жараёнида стандарт вазиятлар бўйича катта иш олиб бордик. Буни давом эттириб, кейинги баҳсларда янада яхшироқ тактикалар ўйлаб топамиз.\nФутбочлилар турли хил жамоалардан келган ва улар бир-бирини яхши тушуниши учун вақт керак. Ўйлайманки, ўйиндан ўйинга бу ҳолат яхшиланади.\nБиз гуруҳдаги қолган рақибларни ўрганиб чиқдик. Турнирда осон рақибнинг ўзи йўқ!\nШогирдларим Катанец бошчилигидаги миллий терма жамоага чақирилганидан хурсандман. Бу барчамиз учун фойдали бўларди. Бир неча футболчини асосий жамоага қўйиб юборсак ҳам уларнинг ўрнини тўлдиришга қодир йигитлар бор.\n"Бу биринчи ўйинимиз бўлгани учун бироз қийналдик. Вазиятлардан унумли фойдалана олмаслик қимматга тушиши мумкин эди. Ҳайрият, бундай бўлмади. Кейинги беллашувга янада кучлироқ бўлишга ҳаракат қиламиз".\nХаяжон ва эмоция кизикконлик босилди - куч куп потенциал бор энди Хар Бир пасни йукотмаслик кизгониб аник уйнаш керак ( узокдан удар ва хаводан паслар камрок булгани яхширок) . Худо хохласа финалга борамиз кубок ютиш хаммага марокли. Бу турнир футболимиз кучайиб бораетганини курсатяпди - футболчиларни яхши реклама , материалли- даромад кизикиш хам бор, коловурса оркасида кукраги баралла. Ватанимиз турибди.


Маҳалла ва оилани қўллаб-қувватлаш вазирлигининг барча қуйи тузилмалари ва республикамиздаги 9 минг 150 та маҳалла фуқаролар йиғинида "Бувижонлар мактаби" жамоатчилик кенгашлари ташкил этилган. Улар томонидан нотинч оилалардаги ижтимоий-маънавий муҳитни соғломлаштириш, қўни-қўшни, қариндош-уруғлар ўртасидаги низоларни бартараф этиш, ажримларнинг олдини олиш, ёшларни мустақил ҳаётга тайёрлаш борасида кенг кўламли тарғибот ишлари олиб борилмоқда.\nКўпни кўрган, бой ҳаётий тажрибага эга, намунали фарзандлар тарбиясида бошқаларга ўрнак бўлган нуроний ва фаол онахонларга маҳалла фуқаролар йиғинларидаги нотинч оилалар, тарбияси оғир, жиноятчиликка мойиллиги бор ёшлар бириктирилган бўлиб, улар нафақат ёшларга ҳаётдан сабоқ беришади, балки касб ўрганиши, ишга жойлашиши, шахсий бизнесларини бошлаши борасида ҳам амалий ёрдамлар кўрсатади.\nМавлудахон Абдураҳмонова ана шундай "Бувижонлар мактаби" онахонларидан.\n- Азалдан бобо-ю бувили хонадонларда тарбия топган фарзандлар меҳру оқибатли, саховатли, виждонли бўлиб камолга етишган. Демак, тарбияда ҳаётий тажрибага бой кексаларимизнинг ўрни беқиёс. Шу боис, фаол онахонларнинг "Бувижонлар мактаби" жамоатчилик кенгаши атрофига бирлашганлиги хайрли ташаббусларнинг қамровини кенгроқ олиш, кўнглида эзгу истаклари мужассам бўлган ҳар бир кексанинг ижтимоий ҳаётда янада фаол бўлишига шароит яратиб бермоқда, - дейди Мавлуда опа. - Энг асосийси, бу тузилманинг ҳар бир маҳаллада ташкил этилганлиги, атрофига кўпроқ ёши улуғ аёлларни бирлаштиргани айни муддао, қолаверса, катта куч сифатида хайрли ишларга тамал тошини қўяди.\nҚарийб 30 йилдан бери Асаканинг "Қадим" маҳалласида яшаб, эл-юртнинг корига яраб, одамларнинг яхши-ёмон кунларида елкадош бўлиб келаётган Мавлуда опани пенсионерлик гаштини суриб, тинчгина уйда ўтиришига қўйишмади. "Қайноналар кенгаши" туман раҳбари сифатида фаолият олиб борган Мавлуда опа "энди бўлди, ишламайман" деб турганида туман Маҳалла ва оилани қўллаб-қувватлаш бўлими раиси Муқаддасхон Қурбонова: "Сиз бизга кераксиз, опа, ёрдам бермасангиз бўлмайди", деб қолди.\nЖорий йилда Мавлуда опа жамоатчилик асосида ишлайдиган "Бувижонлар мактаби" кенгашига раис бўлди. 9 нафар фидойи аёлдан иборат гуруҳ аъзолари асосан қизларни турмушга тайёрлаш, келин-қайнона муносабатларида сабр-қаноатли бўлишни тушунтириш ва оилаларни мустаҳкамлаш бўйича маҳаллаларда, ўқув масканларида тарғибот ишларини ташкил этмоқда. Бундан ташқари, оилавий ажримлар, эрта ва шаръий никоҳлар, аёллар ҳамда вояга етмаганлар ўртасида ҳуқуқбузарлик ва жиноятларнинг олдини олиш, эр-хотин, қайнона-келин, ота-она ва фарзандлар орасидаги муносабатларни яхшилаш, ёшларни оилавий ҳаётга тайёрлаш, фуқаролар, айниқса, опа-сингилларимизнинг чет давлатларга ишлаш учун ноқонуний чиқиб кетишларига чек қўйиш, фарзанд тарбиясига эътиборсиз қараётган оилалар билан алоҳида иш олиб бориш борасида ҳам муайян ишлар олиб борилмоқда.\n- Биз, хотин-қизлар масаласида ўзимиз кутган натижага эришиш учун оиланинг ҳар бир аъзоси - оналар, қайноналар, келинлар, қизлар билан бевосита ва мунтазам иш олиб боришимиз зарур. Қолаверса, бу оилаларда соғлом маънавий муҳитни шакллантириш, муаммоларнинг олдини олишда ҳам муҳим аҳамият касб этади. "Қарс икки қўлдан чиқади" деганларидек, бу борада ҳамкорлик, тизимлилик ва изчиллик албатта, бўлиши керак.\nКенгашимиз ўз йўналиши доирасидаги ишларни изчил давом эттиради. Мақсадимиз муҳтарама оналаримиз, келинлару қизларимиз, барча опа-сингилларимиз ҳаётдан рози, бахтидан масрур бўлиб яшасин, - дейди Мавлудахон Абдураҳмонова.\nМавлуда опа ўз қишлоғининг "Анзират буви"си. Тиниб-тинчимас онахон маҳалладаги совчилик, қўйди-чиқди, тўй-тўркин, маърака-ю маросим, қўйингки, одамларнинг барча яхши-ёмон кунларида иштирок этади. Нафақат иштирок этади, балки бош-қош бўлади.\nКуни кеча М.Абдураҳмонова "Адолат"СДП томонидан ўтказилган "Адолатли қайнона" танловининг туман босқичи ғолиби бўлди. Партиянинг туман кенгаши раҳбари Меҳринисо Каримова Мавлуда опани табриклар экан, ҳар бир маҳалланинг шундай бувижониси бўлиши лозимлигини таъкидлаб, куюнчак, тиниб-тинчимас онахон эзгу ишларда ҳамиша бардавом бўлишини тилади.


"Вертолётдан дезинфекция"га оид "хабарлар" кескин рад этилди\n17 апрел 2021, Тошкент вақти: 07:48\n“Бугун 23:00 ва тонгги 5:00 гача вертолётлар дезинфекция учун дори сепади. Дераза ва балконлар ёпиқ бўлиши лозим ва 23:00дан сўнг кўчаларда юриш мумкин эмас. Ҳарбий қисмдан хабар беришди”.\nИжтимоий тармоқларда тарқалган ушбу хабарнинг мутлақо ёлғон эканлигини Вазирлар Маҳкамаси ҳузуридаги Санитария-эпидемиология назорати давлат инспекциясининг жамоатчилик билан алоқалар бўлими бошлиғи Дилдора Мирбобоева билдиргани тўғрисида ЎзА хабар қилди.\nСанитария-эпидемиология назорати давлат инспекцияси расмий вакили аҳоли орасида ваҳима чиқаришга қаратилган материалларни тайёрламасликни ҳамда уларни тарқатмасликни сўраган.


ЎзА - Қариндошингиз судланганми? Энди бу савол берилмаслиги мумкин\n06.03.2018 11:25 Чоп этиш версияси\nПрезидент Шавкат Мирзиёев “20 йил давомида шунақа тизим яратилдики, яхши-яхши кадрларни “отаси қамалган”, “акаси қамалган” деган важлар билан бошқарувга яқин йўлатмадик. Барча ўзи учун жавоб берсин. Ота ўзи учун, бола ўзи учун, ака ўзи учун. Энди ватанпарвар бўлса, ташаббускор бўлса бошқарувга жалб қиламиз”, деб таъкидлаган эди.\n— Фуқароларнинг эркин касб танлаш ва меҳнат қилиш ҳуқуқлари Ўзбекистон Республикасининг Конституцияси, Меҳнат кодекси, “Меҳнатни муҳофаза қилиш тўғрисида”ги қонун ва бошқа норматив-ҳуқуқий ҳужжатларда белгилаб қўйилган.


Цунамидан зарар кўрган болалар тақдири\nА. Арал 26 декабрда Жанубий Осиëда юз берган цунами фожиасида ҳалок бўлганлар сони сўнгги маълумотларга кўра¸ 150 минг кишидан ошди. Ҳодисадан зарар кўрган минтақалардаги аҳолига ëрдам кўрсатиш ишлари давом этаëтган айни дамларда¸ БМТ Болалар жамғармаси халқаро жамоатчиликка мурожаат қилиб¸ цунамидан жабрланган болаларга жиддий эътибор беришга чақирди. БМТ расмийлари етим қолган болалар одам контрабандачилари қўлига тушиб қолиши хавфидан огоҳлантирмоқда.\nҲинд океанида тўфон оқибатида қурбон бўлганларнинг учдан бир қисмини болалар ташкил этади. Зилзиладан зарар кўрган бошқа минглаб бола ҳаëтига ичбуруғ ва турли юқумли касалликлар хавф солмоқда. Айни пайтда тўфонда ўз ота-онасини қўлдан бериб етим қолган болаларнинг ўғирланиб кетиш ҳоллари ҳам кузатилмоқда. Айниқса¸ фожиадан энг кўп зарар кўрган Индонезиянинг Ачеҳ вилоятида болаларнинг бехосдан йўқолиб қолиши жамоатчиликни ташвишлантирмоқда. БМТ расмийлари минтақада одам контрабандаси билан шуғулланувчи гуруҳлар цунами оқибатида етим қолган болаларни ўғирлаб¸ мажбурий равишда меҳнатга жалб қилиш ва жинсий мақсадларда ишлатишга ҳаракат қилаëтганидан огоҳлантирди. Индонезия полицияси вазиятни назорат қилиш мақсадида болалар лагерларини қўриқламоқда ва мамлакатдан болаларни олиб чиқиб кетишни вақтинчалик таъқиқлаб қўйди.\n"Болаларни қутқаринг" халқаро нодавлат ташкилотининг Лондондаги вакили Рози Жорденнинг айтишича¸ вазият оғир¸ ўн минглаб бола уй-жой¸ ота-онасини қўлдан берган. Ҳозир бундай оғир аҳволга тушиб қолган болаларни ушбу ташкилот рўйхатга олиб¸ уларни ўз ҳимоясига олишга ҳаракат қилмоқда.\n"Жакартада ташкил этилган тез ëрдам кўрсатиш тиббий маркази "Болаларни қутқаринг" нодавлат ташкилоти билан бирга етим болаларга ëрдам кўрсатиш мақсадида уларни рўйхатга олишга киришди. Бугун шундай етим болалардан 300 таси рўйхатдан ўтказилди"¸ - дейди ташкилот вакили Жорден.\nУнга кўра¸ ҳодиса оқибатида етим қолган болаларни боқиш ва тарбиялаш масъулияти кейинчалик жамоатчилик зиммасига юкланади. Етим қолганларнинг аксариятини маҳаллий болалар ташкил этади.\nАйни пайтда¸ ахборот воситаларининг билдиришича¸ етимлар орасида чет эллик болалар ҳам бор. Улар ўз ота-онаси билан саëҳатга бориб¸ тақдир тақозоси кўра етимга айланганлардир. Куни-кеча шундай болакайлардан бири¸ бир ярим ëшли Марк Алексеев Таиланддан Қозоғистонга олиб келинди. Қозоғистонлик Марк бошқа минглаб тақдирдошлари каби Жанубий Осиë тўҳфонида ўз ота-онасини йўқотди. Бу хабарни Қозоғистон расмийси ҳам тасдиқлайди.\n"Дарвоқе¸ қозоғистонлик Марк Алексеев тўфондан қутқазилиб¸ Пукет шаҳрида касалхонада даволанаëтган эди. Биз уни мамлакатга олиб келдик"¸ - дейди Қозоғистон Ташқи ишлар вазирлиги вакили.\nПукетда ўз ота-онасини йўқотган¸ дастлаб қозоғистонлик деб тахмиз этилган икки ëшли бошқа бир боланинг кимлиги ва қайси мамлакат фуқароси эканлиги номаълум. Бундай болалар тақдири нима бўлади¸ деган савол билан БМТнинг ЮНИСЕФ – Болалар жамғармаси вакили Павла Гумбага мурожаат қилганимизда¸ кимлиги номаълум бўлган болалар қайси мамлакатда топилган бўлса¸ ўша мамлакат ҳимоясида бўлади¸ яқинлари топилгач¸ бола қайтарилади¸ деб жавоб берди. Унга кўра¸ етим қолган чет эллик болалар ватанларига юборилади.\n"Бундай болаларни ватанларига юбориш барча элчихоналар ва масалага алоқадор барча хорижий ташкилотлар зиммасидадир"¸ - деди БМТ вакили.\nГумбанинг таъкидлашича¸ фавқулода ҳодиса юз берган ҳар қандай минтақада вазиятдан фойдаланувчилар бўлади. Етим болаларнинг Жанубий Осиëда одам савдоси билан шуғулланувчи гуруҳлар қўлига тушиши олдини олиш мақсадида БМТ Индонезия ҳукумати билан 18 ëшгача бўлган боланинг мамлакатдан чиқишига рухсат бермаслик тўғрисида келишувга эришган.


Савдо уйи очилади\nКеча Туркистонда минтақа раҳбари Ўмирзақ Шўкеев биринчи марта тадбиркорлар билан норасмий учрашув ўтказди.\nУнда тадбиркорлик ҳамда қишлоқ хўжалиги соҳаларидаги масалалар муҳокама қилинди. Таъкидлаб айтганда, қишлоқ хўжалиги маҳсулотлари ҳажмини ошириш, интенсив боғ хўжалигини ривожлантириш, қишлоқ хўжалиги ерларидан самарали фойдаланиш, томчилатиб суғориш тизимлари, бўрдоқилаш майдонлари ва сув омборлари қуриш масалалари муҳокама мавзуи бўлди.\nВилоят ҳокими минтақаларни ривожлантиришга йўналтирилган тадбиркорларнинг ташаббуслари ва лойиҳаларини қўллаб-қувватлашга тайёр эканини таъкидлади.\n– Давлат ва бизнеснинг кучини бирлаштириш орқалигина кутилган натижаларга эришиш мумкин. Сизларнинг иш жараёнларидаги барча таклифларингиз ва фикрларингиз инобатга олиниши керак. Биз шунинг учун ҳам ишлаймиз ва ҳар қандай кўмакка тайёрмиз. Бироқ, биз сизларнинг минтақа ривожига қандай улуш қўша олишингизга кўз етказишимиз керак, – деди Ўмирзақ Естайули.\nВилоят ҳокими тадбиркорларни ўз ғояларини фаол турда ташлашга чақирди. Учрашувда Ўмирзақ Естайули вилоят марказини ривожлантириш режалари ҳақида гап юритди. Минтақа раҳбари Туркистон шаҳрида деҳқонларни қўллаб-қувватлашга мўлжалланган махсус савдо уйи очилишини маълум қилди. Шунингдек, айнан шундай учрашувларни чорак сайин ўтказиб туриш таклифини билдирди.\nЎз навбатида хўжаликлар раҳбарлари хориждан олиб келинадиган хомашёни имтиёзли нархда олиб, мутахассислар танқислигини ечиш лозимлигини айтдилар.\nЙиғилиш якунида вилоят раҳбари натижали қарор қабуллаш учун айтилган барча саволлар жиддий таҳлил қилинишини таъкидлади.\nТуркистон вилояти ҳокимининг матбуот хизмати, 2019-04-25, 11:32 93


Карантин қоидаларига риоя қилиш коронавирус тарқалиши суръатини ушлаб турмоқда. Қоидаларга риоя қилайлик!\n27 май кунининг ўзида Тошкентда пойтахт ИИББ ходимлари, Миллий гвардия ва санитария-эпидемиология назорати хизмати ишчилари томонидан эпидемияга қарши кураш қоидаларини бузилиши билан боғлиқ 194 та факт аниқланинди. Мазкур қоидабузарлик учун Ўзбекистон Республикаси Маъмурий жавобгарлик тўғрисидаги кодексининг 54 моддасида жавобгарлик белгиланган. 194 та қоидабузарликлардан 159 таси – карантинли ва инсон учун хавфли бўлган бошқа юқумли касалликлар пайдо бўлиши ҳамда тарқалиши шароитида ваколатли органнинг махсус талабларига зид равишда жамоат жойларида ниқобсиз юриш билан боғлиқ эди. Фуқаролар бозор, дўкон ва бошқа объектлар каби жамоат жойларида бўла туриб умуман ниқобсиз ёки ниқобни нотўғри тақиб юрганлар. 35 та ҳолатларда карантин қоидалари савдо жойлари ишчилари томонидан бузилган эди. Хусусан: мижозларнинг тана ҳароратлари ўлчанмас, хонага кирувчилар учун антисептиклар йўқ эди, ижтимоий масофанинг сақланиши назорат қилинмас эди.\n26 май куни карантин қоидаларини бузилиши билан боғлиқ 177 та фактлар аниқланда, шуларнинг 140 тасида тиббий ниқоб тақиш қоидалари бузилган ва 37 тасида – савдо жойлари ва хизмат кўрсатиш соҳаси вакиллари томонидан белгиланган қоидалар бузилган.\nҲурматли ҳамшаҳарлар ва шаҳримиз меҳмонлари! Ўз соғлиғингизни ва яқинларингизнинг саломатликларини хавф остига қўйманг. Оддий ниқоб ҳам вирус ташувчи ва атрофдагилар орасида яхши тўсиқ вазифасини ўташини унутманг. Ўзингизни ва яқинларингизни асранг, саломат бўлинг.


Узбекистон жанубий корея футбол. Жанубий Корея футбол ассоциацияси президенти: "2022 йилда Ўзбекистон Жаҳон чемпионатида иштирок этишига ишонаман"\nГлавнаяФутболУзбекистон жанубий корея футбол\nЎзбекистон-Жанубий Корея футбол ўйинига чипталар сотилиши бошланди. Узбекистон жанубий корея футбол\n"2022 йилда Ўзбекистон Жаҳон чемпионатида иштирок этишига ишонаман" / CHAMPIONAT.asia\nМазкур конгрессда иштирок этган Жанубий Корея футбол ассоциацияси президенти Чунг Монг Гю “UZREPORT TV” телеканалига берган эксклюзив интервьюсида ўзбек футболидаги ислоҳотларни юқори баҳолашини айтиб ўтди.\n“Ўзбекистонга кўп ташриф буюрганман. Мамлакатингиз менга ёқади. Тошкентга яна бир бор келганимдан мамнунман. Мен КАФА конгресида ФИФА кенгаши аъзоси сифатида иштирок этдим. Осиё қитъасининг Халқаро футбол Ассоциациялари федерациясидаги вакилиман. Қитъамиздаги футболга оид ўзгаришлар, камчиликлар ва ютуқлар ҳақида ФИФАни хабардор қилиб бораман.\nЎтган йили ЎФА 1-вице-президенти Умид Аҳмаджонов билан Сеулда ҳамда Бангкокда учрашганмиз. Учрашув чоғида тажриба алмашганмиз ва бир қатор музокаралар олиб борганмиз. Менинг фикримча, Ўзбекистон Осиёда катта салоҳиятга эга. 2022 йилда Ўзбекистон Жанубий Корея билан биргаликда Жаҳон чемпионатида иштирок этишига ишонаман. Биз биргаликда қитъа футболи ривожига ҳисса қўша оламиз.\nЎзбекистонда футбол жадаллик билан ривожланмоқда. Нафақат футболда, балки ҳакамлик борасида ҳам. Бунга мисол тариқасида Равшан Эрматовнинг халқаро ареналардаги муваффақиятини кўрсатиб ўтиш мумкин. Ўзбекистон ва Жанубий Кореянинг бир биридан ўрганадиган жиҳатлари талайгина.\nЎзбекистон Президенти Шавкат Мирзиёев футболдаги коррупцияга қарши курашга жиддий эътибор бермоқда. Мен буни ижобий баҳолайман. Футболи ривожланган мамлакатларда ҳам келишилган ўйинлар учраб турибди. Мазкур жиддий масала ҳал қилинмаса, футбол инқирозга юз тутиши тайин.\nЎзбекистонда олиб борилаётган ишлар, ислоҳотлар менда катта таассурот қолдирмоқда. Умид Аҳмаджонов раҳбарлик қилган пайтда Ўзбекистон паралимпиячилари Риода 31та медаль, жумладан, 8та олтин медални қўлга киритган эди. Бу ажойиб натижани эътироф қилиш зарур. Шунингдек, Ўзбекистоннинг 23 ёшгача бўлган футболчилари Хитойда Осиё чемпиони бўлганини шахсан гувоҳи бўлганман. Бу футболчилар ва мураббийларнинг машаққатли меҳнати самарасидир. Олиб борилаётган тўғри сиёсатсиз бу муваффақиятларга эришиб бўлмас эди, деб ҳисоблайман”, - дейди Чунг Монг Гю.\nЎзбекистон-Жанубий Корея футбол ўйинига чипталар сотилиши бошланди\n11:55 30.08.2017(Янгиланган 15:01 31.08.2017) Ҳавола олиш\nЎзбекистон ва Жанубий Корея ўйини 5 сентябр куни "Бунёдкор" стадионида бўлиб ўтади\nТОШКЕНТ, 30 авг — Sputnik. Тошкентда 27 августдан бошлаб 2018 йил жаҳон чемпионати саралаш босқичининг ҳал қилувчи баҳси ҳисобланган Ўзбекистон-Жанубий Корея терма жамоалари ўртасида бўлиб ўтадиган ўйинга кириш чипталари сотилиши бошланди, деб хабар қилди Sputnik мухбири.\n"Бунёдкор" стадиони кассаларида берилган маълумотларга кўра, бугунги кунда уч тоифадаги чипталарни сотиб олиш мумкин. Хусусан, чипталарнинг нархи: биринчи класс 35 минг сўм, иккинчи класс — 30 минг сўм. Юқори қулайлик чипталари эса 60 минг сўмга сотиб олиш мумкин.\n"Ҳозир кассаларда чипталар бор. Лекин терма жамоамиз ишқибозлари чипталарни сотиб олишга тезроқ ҳаракат қилишларини тавсия берамиз. Амалиёт шуни кўрсатадики, бундай ўйинлар тўла стадионларда ўтади, кассаларда чипталар узоқ туриб қолмайди", — деди "Бунёдкор" стадиони вакили.\nҲақиқатдан ҳам стадион кассалари олдида одамлар гавжум.\n"Ўзбекистонлик футболчиларга Жанубий кореяликлар билан бўлиб ўтадиган ўйин осон кечмайди. Ҳозирча Хитойда бўлиб ўтадиган ўйин натижаси ноаниқ. Тўғрисини айтганда, агарда биз хитойликларга мағлуб бўлсак, жаҳон чемпионатида қиладиган ишимиз қолмайди. Яхши ният қиламиз, терма жамоамизни қўллаб-қувватлашга албатта келамиз, стадион тўла бўлиши аниқ. Умид қиламиз жамоамиз бизни ранжитмайди", — деди "Пахтакор" ва миллий терма жамоалари ишқибози бўлган Сардор исмли йигит.\nЭслатиб ўтамиз, Ўзбекистон ва Жанубий Корея ўйини 5 сентябр куни "Бунёдкор" стадионида бўлиб ўтади. Ўйин соат 20:00 бошланиши режалаштирилган.\nҲозирги вақтда Самвел Бабаян мураббийлик қилаётган миллий терма жамоа учинчи ўринда. Жумладан, Ўзбекистон Эрондан 8 очко, Жанубий Кореядан 1 очко ортда қолмоқда.\nРоссияда бўлиб ўтадиган ЖЧ-2018 якуний қисмига А гуруҳининг икки энг яхши жамоалари чиқади. Учинчи ўрин олган жамоа В гуруҳида учинчи ўрин олган жамоа билан беллашади.\nУшбу курашда ғалабани қўлга киритган жамоа Шимолий ва Марказий Америка ва Кариб ҳавзаси мамлакатларининг тўртинчи жамоаси билан куч синашади.\nФутзал. Ўзбекистон - Жанубий Корея 13:2. ВИДЕО / CHAMPIONAT.asia\nKoreya bosh murabbiyi Ba Ba Yan bo'sa kere:))\n01 фев 17:16:24\nРахмат боллар хаммеларга Ватан учун уйнелар силарга хам МАЛУБУ тайёр туриб бунинг учун харакат килилар\n01 фев 16:37:29\n01 фев 19:08:11\nОтвет на комментарий пользователя Mr.J\nДарвозабонии есаа ло.бан.лии боса керее....\n01 фев 16:46:43\noxirgi gol udar bo'pti\n01 фев 16:30:17\nОмад футзалчиларимизга.Олга УЗБЕКИСТОН\n01 фев 17:38:02\nbularga ham malubu bor chempiyon bolsa\n01 фев 17:14:11\nМалладдеес йигитлар! Чемпионлик сари олға!\n01 фев 17:08:32\nLazizjon real madrid\n01 фев 17:07:11\nReal and Chelse\nUmid Ahmadjanov tabrigi degan yozuvni öqimadm yoki yozyaptimikan\n01 фев 16:36:04\nNASAF BARIBIR NASAFDA\nёшларни синаб курмочиман деганди мураббий, биронта еш борми?\n01 фев 16:35:55\nSiyib tashabdiku koreani ustidan vay sharmandaaaa :)\n02 фев 17:08:15\n02 фев 07:04:12\nHammaga malibu kere)))))\n01 фев 21:28:51\nAdminla iltimos haqiqatdi gapiradiganla blokka tiqmayla\nСмотреть футбол бавария вердер


Газета СБХ / 2014 год / № 38 / Жиноятга жазо муқаррар\nЖиноят ишлари бўйича Нурота туман суди бутун тафсилоти билан кўриб чиққан ва айбланувчилардан ҳар бирининг айби даражасини аниқлаб берган мазкур жиноят ишини ноёб ишлар сирасига киритса бўлади. Унинг ғайриодатийлиги шундаки, суднинг қора курсисидан жой олган 14 нафар тадбиркор ва амалдорлар давлатга қарийб ярим миллиард сўм миқдорида зарар етказган эдилар. Суд амалиётида бу йўсиндаги ҳуқуқбузарлик бизда кам учрайди. Ёрдамчиларини ҳам қўшиб ҳисоблаганда нақ футбол жамоасига тенг миқдордаги судланувчиларга ўз қилмишлари учун жавоб беришга тўғри келди, ахир!\n2003 йили самарқандлик тадбиркор П.Исроилов* «Монумент» деган хусусий қурилиш компаниясини очди. Жиноят ишида қайд этиб ўтилган ҳолатлар компания қай тахлит иш олиб борганлиги ҳақида тасаввур беради. Корхона банклардан бирининг Самарқанд бўлимидан ярим йилга деб 173,5 млн сўм кредит олади. Битим шартларига кўра, қарз маблағларини қурилиш материаллари сотиб олиш учун беришган. Аслида эса таниш фирмалар билан қурилиш материаллари етказиб бериш учун сохта шартномалар тузилган-да, пул маблағлари нақдинага айлантирилиб ўзлаштирилган.\nНақд пулларнинг талайгина қисмига қора бозордан эркин конвертация қилинадиган валюта сотиб олинган. П.Исроиловнинг кўрсатмаларидан маълум бўлишича, шахсан унинг ўзи 2012 йили Самарқанд бозорларида хуфиёна валюта дилерларидан 29 450 АҚШ доллари сотиб олган. Кимдир қурилиш компанияси раҳбари шу йўл билан ўз жамғармасини сақлаб турган, пулнинг қадрсизланишидан ҳимоя этган деб ўйласа, қаттиқ янглишади. Исроиловнинг ошкора айтганларидан маълум бўлдики, бундай валюта амалдорларга пора бериш учун сотиб олинган ва шу мақсадда сарфланган.\nЖорий йилнинг 1 январига бўлган ҳолатга кўра «Монумент» компаниясининг муддати ўтказиб юборилган кредиторлик ва дебиторлик қарзлари тегишинча 793 млн ва 533 млн сўмдан ҳам ошиб кетган. Иш ҳақи тўлашни икки-уч ойлаб кечиктириш корхона амалиётида одатий ҳодиса бўлиб қолган. Ўтказилган аудит молия-иқтисод бобида компаниядаги ҳақиқий ҳолатни тўлиқ аниқлаш имконини бермади. «Монумент» компаниясининг бош бухгалтери С.Самадов директорнинг буйруғи билан бухгалтерия ҳужжатларининг бир қисмини йўқ қилиб улгурган экан.\nАна шу компания 2012 йили қўшни вилоятнинг Нурота туманидаги лицей қурилишини тендерда ютиб чиққани қизиқ. Бу «мўъжиза» қай йўсинда содир бўлди? Ҳаммаси оддийгина ҳал бўлган экан. П.Исроиловнинг эътироф этишича, қиймати қарийб 4,9 млрд сўм бўлган лицей қурилишига розилик олишга у 60 млн сўмни пора сифатида харжлабди, холос.\nБуюртмачи билан қурувчилар ўртасидаги шартномага кўра, лицейни тиклашга 11 ой ажратилган экан. Аммо «Монумент» корхонасининг уддабуронлари барча қурилиш-монтаж ишлари адо этилгани ҳақида рапорт беришлари учун беш ой етарли бўлибди. Объектни ишга туширилди деб қабул қилиб олган амалдорларни бундай тезкорлик қилча ҳам ажаблантирмабди. Фақат кейинги йили, тергов асносида кўзбўямачилик ва найрангбозлик воситасида давлатга 385,5 млн сўм миқдорида зарар етказилганлиги, чала ишлар, қўл учида ва хом хатала қилинган ишларни тузатиш учун яна 23 млн сўм керак эканлиги аниқланди.\nНазорат қилиш ваколати берилган мансабдор шахсларнинг жинояткорона совуққонликлари, ишга панжа орасидан қараганликлари оқибатида давлатни алдашни ва миллион-миллион бюджет маблағлари талон-торож қилинишига йўл қўйилди. Тергов хизмат ваколатларидан ғаразли мақсадларда фойдаланган ва ҳуқуқбузарликларга дахлдор бўлган шахсларни аниқлади ва уларни жавобгарликка тортди.\nКоррупция доирасига тортилганларнинг рўйхатини маълум қилишдан аввал жабрланувчи тарафга салмоқли зарар етказилган иқтисодий жиноятларни турли суд инстанцияларида кўриб чиқилиши жараёнида менда туғилган баъзи фикр-мулоҳазаларни ўртоқлашмоқчи эдим. Иқтисодиёт соҳасидаги, ўнлаб ва юзлаб миллион сўм билан ўлчанадиган ўғирлик ва талон-торожлар ҳақидаги суд муҳокамалари бўйича қанча материал ёзмай, айбланувчилар орасида кечмиши жиноят олами билан боғлиқ бўлмаган шахсларни учратмаганман.\nМазкур жиноий қилмиш ҳам бундан мустасно эмас. Иш бўйича айбланаётган 14 шахснинг тенг ярми илгари жиноий жавобгарликка тортилган экан. Шулардан беш нафари икки-уч марта судланган. «Монумент» компанияси раҳбари П.Исроилов 2011 йили жиноят ишлари бўйича Хоразм вилоят суди томонидан Жиноят кодексининг «Жиноят тўғрисида хабар бермаганлик ёки уни яширганлик» деб номланган 241-моддаси бўйича айбдор деб топилган. Корхона бош бухгалтери Самадов ҳам ўша йили ўзининг қадрдон Самарқанд шаҳрида Жиноят кодексининг «Ўзлаштириш ёки растрата йўли билан ўғирлик қилиш» деб номланган 167 ва «Мансаб сохтакорлиги» деб номланган 209-моддалари бўйича судланган экан.\nЖиноий ўтмиш бизнес билан шуғулланиш йўлида ғов-тўсиқ бўла олмайди. Бундай ҳолларда муайян лавозимни эгаллаш ёки муайян фаолият билан шуғулланишга нисбатан тақиқ белгиланиши жоиз кўринади. Эҳтимол, қонун ижодкорларимиз кечмишида хўжалик соҳасидаги жиноий ишлари билан боғлиқ доғи бўлган баъзи шахслар учун муайян касб бобида тўлиқ тақиқ жорий этиш ҳақида ўйлаб кўришар. Бунда гап судланганлик ҳолати тугалланмаган кишилар ҳақида боряпти, ахир. Аммо жиноят олами вакилларининг давлат органларига суқулиб кириб олишга уринаётганликлари жамият учун хатарли. Таассуфки, ҳокимият тузилмаларидаги лавозимларга талабгорларни танлов, аттестация, текширув ва қайта текширув ғалвиридан ўтказиш ҳамиша ҳам шубҳали номзодларни саралаб чиқариб ташлайди деб бўлмайди. Амалдорлик лавозимларига талабгорларнинг маънавий ва ишчанлик фазилатларига оид талабларни муфассал тавсифловчи қонун йўқлиги билинаётгандир, балки. Эҳтимол ҳамма гап ўша кўп гапириладиган инсон омилидадир. Шу сабабли ҳар қандай яхши қонун ҳам, ҳар қандай «ғалвир», «элак» ҳам бизларни хатоликлар-у ғаразли ниятдаги кимсалардан ҳимоя эта билмас.\nМазкур жиноят иши иштирокчиларидан бири минтақавий маъмурият бўлинмаси раҳбари Ш.Фазиевдир. У дастлаб 2012 йили Жиноят кодексининг «Мансаб совуққонлиги» деб аталган 207-моддаси билан ҳукм қилинган бўлиб, амнистия туфайли озодликка чиққан. Орадан бир йил ўтгач, жиноят ишлари бўйича Навоий шаҳар суди уни Жиноят кодексининг «Пора олиш-беришда воситачилик қилиш» деб номланган 212-моддаси бўйича айбдор деб топиб, 2 йил муддатга озодликдан маҳрум қилиш ҳақида ҳукм чиқарган. Сўнг яна «мўъжиза» содир бўлди. Номаълум сабабларга кўра суднинг ҳукми қоғозда қолиб кетди ва иш унинг жазо муддатини ўташига қадар етиб бормади. Фазиев деганларимиз бир йил ичида икки марта суднинг қора курсисига ўтиришга муваффақ бўлди. Бу гал 2013 йилнинг охирларида Зарафшон шаҳрида уни Жиноят кодексининг 209-моддаси бўйича айбдор деб топиб, энг кам иш ҳақининг 75 баравари миқдорида жаримага ҳукм қилдилар, лекин амнистия туфайли у яна жазодан қутулиб қолди.\nШ.Фазиевнинг зиммасига «Монумент» компанияси шартнома бўйича зиммага олган мажбуриятларини қандай бажараётганлигини, қурилиш тасдиқланган лойиҳага, қурилиш нормалари ва қоидаларига мувофиқ равишда олиб борилаётганлигини текшириб туриш вазифаси юкланган эди. Айни унинг қўл остидагилар бўлим бошлиғи Б.Азизов ва етакчи мутахассис Ғ.Қудратов қурилиш ишлари жараёни устидан мониторинг олиб боришлари, қурувчилар ўз мажбуриятларини бажарганликларини тасдиқловчи ҳужжатлар тайёрлашлари керак эди. Ана шу ҳужжатлар асосида бажарилган иш учун қурувчиларга бюджет маблағлари ўтказиларди.\nФазиев «Монумент» компанияси билан боғлиқ бўлмаган қилмишлари учун жавоб беришига тўғри келди. Терговчилар унинг бундан 4 йил муқаддам Кармана туманидаги шаҳарчалардан биридаги қурилиш билан боғлиқ яна бир фирибгарлигини фош этдилар. Ўшанда мазкур тумандаги «Мастерок» деган хусусий фирма тендерни ютиб 7 км узунликдаги водопровод тармоғини ўтказадиган бўлган эди. Фирма ишни бажариб 300 млн сўм атрофида пул олган. Бундай қараганда ҳаммаси хайрли тугагандай. Лекин тез орада маълум бўладики, лойиҳада хатоликлар бўлган, 2,5 км узунликдаги водопровод тармоғини реконструкция қилиш керак. Пудрат ишлари яна «Мастерок» фирмасига насиб этди. Хатоликни тузатиш бюджет учун 126 млн сўм миқдорида кўзда тутилмаган харажатларга сабаб бўлди. Кейинчалик лойиҳада ҳеч қандай хатолик бўлмаганлиги аён бўлди, ҳеч қанақа таъмирлаш-тиклаш ишлари ҳам ўтказилмаган. Ўртада сохта шартнома бўлган, холос. Унинг ёрдамида бюджет пулларини «соғиб» олишган. Фирибгарлик ўзанидаги операция муаллифларига очкўзликлари панд берган кўринади. Улар сметаларда водопровод қувурларининг қийматини 66 млн сўмга ошириб кўрсатганлар.\nСуд тергови нима сабабдан Фазиевнинг қўл остида ишлаган Азизов билан Қудратов қурувчиларнинг ишидаги нуқсонларни, қўшиб ёзиш ҳолларини пайқамадилар деган саволларга ҳам жавоб топиб берди. Ҳаммаси жуда жўн экан. П.Исроиловнинг саховати назоратчиларнинг кўнглини юмшатган экан. Бўлим бошлиғи Азизовнинг корхона зиммадаги барча мажбуриятларини бажарганлигини тасдиқловчи ҳамма ҳужжатларга имзо чекиши саховатпешага 4 000 АҚШ доллари ва 15 млн сўмга тушган. Етакчи мутахассис Қудратов порани ой сайин маош мисоли олиб турган. У апрелда 6 млн, май ойида 3 млн, июнда 5,5 млн сўм олган. Шундай қилиб, ярим йил ичида миннатдорчилик тариқасида унинг чўнтагига тушган жами сумма йигирма млн сўмга борган.\nПорахўрларнинг ўзларини оқлаш мақсадида айтганлари куракда турмайдиган гаплар эди. Гўё улар пора эмас, қарзга пул олган эмишлар. Табиийки, суд уларга ишонмади. Айбланувчилардан фақат шу иккиси озодликдан маҳрум қилишнинг ҳақиқий муддатларини жазо сифатида олди дейиш мумкин. Суд уларни Жиноят кодексининг 167, 209 ва «Пора олиш» деб номланган 210-моддалари бўйича айбдор деб топди ва собиқ бўлим бошлиғини 8 йил муддатга, собиқ етакчи мутахассисни эса 7 йил муддатга озодликдан маҳрум этишга ҳукм қилди.\nҚурувчи П.Исроилов Жиноят кодексининг 167, «Валюта қимматликларини қонунга хилоф равишда олиш ёки ўтказиш» деб номланган 177, 207, 209, «Автотранспорт воситалари ва уларнинг тиркамалари (ярим тиркамалари) давлат номер белгиларини, ҳужжатларни, штампларни, муҳрларни, бланкаларни эгаллаб олганлик, йўқ қилганлик, шикаст етказганлик ёки яширганлик» деб номланган 227-моддаси билан айбдор деб топилди ва энг кам иш ҳақининг 600 баравари миқдорида жарима жазоси белгиланди.\nБош бухгалтер Ш.Самадов ҳам айбловнинг айни ана шу бандлари бўйича айбдор деб топилди ва энг кам иш ҳақининг 500 баравари миқдорида жарима тўлайдиган бўлди.\nМазкур жиноий қилмишнинг асосий иштирокчиларидан бири Ш.Фазиев Жиноят кодексининг 167, 209-моддалари бўйича айбдор деб топилди. Жиноий ўтмиши анча бой бу судланувчи энг кам иш ҳақининг 320 баравари миқдорида жарима тўлайдиган бўлди.\nМазкур жиноят ишининг бошқа иштирокчилари ҳам Жиноят кодексининг айни шу моддалари билан айбдор деб топилиб, ҳаммасига нисбатан молиявий жазо чоралари белгиланди: улар энг кам иш ҳақининг камида 300 баравари миқдорида жарима тўлайдиган бўлдилар.\n*Жиноят иши иштирокчиларининг фамилиялари ва хўжалик юритувчи субъектларнинг номлари ўзгартириб берилмоқда.


Феруза Бобохўжаевани табриклаймиз! - "Севинч"\n"Севинч" > Янгиликлар > Янгиликлар > Феруза Бобохўжаевани табриклаймиз!\nБугун жамоамиз ярим ҳимоячиси Феруза Бобохўжаеванинг туғилган куни.\nФутболчимиз кўп йиллардан буён клубимиз шарафини муносиб ҳимоя қилиб келмоқда.\nУнинг клубимиз эришган ютуқларида муносиб ҳиссаси бор. Феруза Бобохўжаеванинг бугунги таваллуд куни билан клубимиз раҳбарияти, мураббийлари, футболчилари ҳамда барча ходимлари номидан самимий табриклаймиз. Унга сиҳат саломатлик, узоқ умр ва бахт-саодат тилаймиз. Барча орзу-истаклари амалга ошишига тилакдошмиз.